Errailariak eta burutsuak | erritarrak | GAUR8\nErrailariak eta burutsuak\nErrai odoltsuak pisutsuak dira, baina ez dira argudio bat, familia ere ez, ezta historian zeharreko errepikapen hutsa ere, eta gutxiago –gaur bezala– jokoan plaza publikoan egoteko eskubidea dagoenean\nTradizioak zalantzan jartzearena da azken urteetan barruak gehien mugitu dizkidan kontua. Beno, orokorrean, zalantza egitea bera iruditzen zait nahikoa lorpen. Baina tradizioena bezain lur emankor, labainkor, kontraesankor, interesgarriak… gutxi daude. Tripetatik egiten dugulako berba tradizioak defendatzen ditugunean, urteetan zeharreko errepikapen koreografiatua hartuz gure argudio nagusitzat, ia bakartzat. «Horrela egin izan da beti». Eta bere errai odoltsuak eta familia liburua eskutan hartuta mintzo denari, zelan erantzuten zaio burutik eta hoztasun erlatiboz?\nDenok sentituko ginen bi aldeetan noizbait, errailari edo burutsu. Deserosoa da hori. Ni, esaterako, burutsua naiz zezenketen kasuan, sokamuturrarenean, antzarenean, ahari-jokoenean… animaliak gure ikuskizunetan erabiltzearen aurka nago, ez nuke nire dirurik erabiltzerik nahi horrelakoak ordaintzeko, injustua iruditzen zait eta ez dut hau publikoki adierazteko inolako arazorik. Baina bat-batean albiste bat irakurtzen dut, “Zornotzako idi-probak egiten jarraitu edo ez erabakitzeko erreferenduma eskatu dute”, eta artxiboko irudian nire aita ageri da, akuilua eskuan, baina izan zitezkeen nire bi aitonak, nire osabak, nire lehengusuak, nire lehengusina. Orduan norbait erraietatik tiraka baneuka bezala sumatzen dut.\nBaina ze kristo, pozik egon beharko zenuke erreferendumarekin, ezta? Orduan zer da sentitzen duzun hau? Oraindik “Gurean” dokumentala ikusi ez izanaren arrazoia al da? Zure familia osoa gaiztoen paperean ikustearen beldurra, nahiz eta zuk gauza bera leporatzen diezun ezkutuan? Zu izan zinen txikitan Azkoitiko probalekuan sekulako eskandalua eratu zuena idiak odoletan zeudelako, zergatik sentitzen zara arraro orain antiespezistak pankartekin doazenean bertara? Agian agerian uzten dutelako barru-barruan nahiago duzula idi-probak herri-kirol erresidual bilakatzea betirako desagertzea baino, gutxitu daitezela baina iraun dezala zure familiaren urteetako ahaleginaren frogak. Zure anatomiako zein tolesduratan ezkutatzen da buruaren mezuei entzungor egiten dien emozio zahar hau!\nAhalko bagenu emozio hori laborategiren batera eraman eta zatitu, deseraiki, aztertu, Euskal Herriko arazo asko konponduko genituzkeela iruditzen zait. Tradizioek badute botere hori, pertsonak nongo sentiarazteko, noren, nor; geure mundu ikuskeraren zati hori galtzeak beldurra ematen digu, tradizio zapaltzaileak izan arren, matxistak izan arren, faxistak izan arren, sinesten ez dugun erlijio baten inposizio izan arren. Baina puntu honek aspaldi gainditua behar zuen.\nZu ere burutsu izaten dakien errailari bat bazara, aztertu ezazu ukitzen zaituen tradizio hori, eta bustitzeko inongo asmorik ez baduzu, gutxienez txalotu itzazu tradizio horri aurre egiten diotenak, ausartu direnak. Errai odoltsuak pisutsuak direlako, baina ez direlako argudio bat, familia ere ez delako argudio bat, ezta historian zeharreko errepikapen hutsa ere, eta gutxiago –gaurko egunez bezala– jokoan plaza publikoan egoteko eskubidea dagoenean, edo beste bizidun batzuen sufrimendua. Ondorengoen eskutan tradizio biziago bat, osoago bat, gusturago zainduko duten zerbait uzteko modu bakarra eboluzionatzea da, lotsatzeko arrazoi bat gehiago jaso ez dezaten. •


Kultur gune berria Lezon, erabilera anitzeko lokal berriaren irekierarekin | Lezoko Unibertsitateko Udala\nHasiera » Berriak » Kultur gune berria Lezon, erabilera anitzeko lokal berriaren irekierarekin\nKultur gune berria Lezon, erabilera anitzeko lokal berriaren irekierarekin\nGaur arratsaldeko 19:00etan inauguratu dute udal ordezkariek eta lokal berriaz gozatu ahal izango duten kultur taldeko kideek herriko espazio berria. Herritarrak ere gerturatu dira lokal berria ezagutzera, bereziki, Murixka dantza taldeko eta Orratx antzerki taldeko haurren gurasoak. Alkateak nabarmendu du urte askotako eskariari erantzuna emateko helburuarekin, eta betiere, kulturaren aldeko apustuan, sortu dela kultur lokal berria eta taldeek, beren aldetik, eskerrak eman dizkiote udalari lokal berriarengatik.\nNahi baino luzeago jo dute lanek, baina, azkenean, gaur arratsaldean inauguratu da kultur lokal berria. Joan den astetik, kultur taldeek beren materialak eramateko eta entseguak egiteko aukera izan badute ere, herritarrei begira, gaur zabaldu ditu ateak ofizialki kultur gune berriak.\nBertan izan dira Jesus Mari Martiarena alkatea eta gainerako gobernu kideak, kultur talde ezberdinetako ordezkariak eta baita herritarrak ere. Kultur lokal berrira sartu aurretik, alkateak hitza hartu du eta adierazi du “eremu berri honekin Udalak arte eszenikoekin lotura duten herriko taldeei lanerako eremu egokia eskaini nahi izan diela, urteetan egindako eskaera bati erantzunez”. Gobernuak, legealdi hasieratik egin du kulturaren aldeko apustua eta horren lekuko ditugu Gezalako aldagelak ere.\nHasiera hasieratik inplikatu ditu gobernuak kultur taldeak proiektuan. Hori dela eta, lokala erosi ondoren bisita egin zen lokalera kultur taldeek eremua ezagutu zezaten. Beren behar eta eskariak kontuan hartuta proiektua garatu zen eta taldeekin partekatu zen. Lanak urtarrilean hasi ziren eta duela aste pare bat amaitu zituzten.\nKultur lokal berri honekin ere, Kale Nagusia ere berpiztu nahi du gobernuak herriko kultur gune bilakatuz, bertan kokatua baitago ere, udal liburutegia. Udal gobernuarentzat ezinbestekoa da tokiko taldeek egiten duten lana babestea eta sustatzea, herriari bizia ematen baitiote eta haien lanari esker lezoarrek kultur jarduera anitzez gozatzeko aukera baitute, hala nola, igandeko Dantzari Txikien egunaz.\nTalde ezberdinetako kideek oro har, eskerrak eman dizkiote Udalari lokal berriarengatik. Desfile taldeko kideak herriko ondare kulturalaren sustatze eta defentsan udalak betidanik azaldutako konpromiso eta laguntza aipatu nahi izan du. Bai eta udal teknikarien lan ixila. Aldi berean, bere hitzetan “gaur ikusiko dugun lokala zentzu askotan Lezoren antza du: ez da handia, baina ederra da. Ez da perfektua, baina esfortzu handiz egina da eta barrura sartuko diren den denak gauzak duin eta politak ateratzen saiatuko dira”.\nZinta moztu ondoren, barrura sartu dira bertaratu diren guztiak eta Murixka taldeko dantzariek dantza egin dute. Desfile taldekoek ere, beren trajeak ikusgai jarri dituzte eta egiten duten lana ezagutzera emateko argazki bilduma prestatu dute.\nAmaitzeko, lokal berriko txoko eta eremu guztiak ikusteko eta ezagutzeko tartea utzi da bertaratatutako jende andanari eta jan-edan xume batekin eman zaio amaiera inaugurazio ekitaldiari.


ikasbil.eus: News: Berrabiatu egin dira euskara-mailak egiaztatzeko prozesuak\nMatrikulatzea maiatzean izango da.\nEuskara-mailen agiriak eskuratzeko HABEren egiaztatzegintza-prozesuak, COVID-19ak eragindako osasun-larrialdiaren ondorioz behin-behinean atzeratu zirenak, berrabiatu egin dira HABEren zuzendari nagusiaren maiatzaren 13ko ebazpenez\n– Deialdi honek Bartzelona eta Madril zituen azterketa-leku gisa aurreikusita. Egun, hiri horietako osasun-egoera dela-eta, eta baldintza horietan deialdia antolatzeko zailtasunak direla-eta, erabakizun dago deialdiaren antolaketa-modua. Osasun-egoerak aukera ematen duen unean, deialdi honetan matrikulatu diren ikasleei egutegi berria garaiz eta era pertsonalizatuan jakinaraziko zaie, baita deialdia zer eratan eta nola kudeatuko den ere (EHAA-2020ko maiatzak 25, 100 zk.).\nSegurtasun-distantzia: uneoro gordetzea 2 metroko distantzia pertsonen artean.\nProben egutegia eta deialdi bakoitzari dagokion informazio xehea HABEren webguneko "Egiaztatze-deialdiak" atalean emango da argitara maiatzaren 18an.\n2020ko maiatzaren 13ko Ebazpena\nInformazio guztia, helbide honetan.


Euskal saiakera-egileak | Lengua y literatura | Xuletas, chuletas para exámenes, apuntes y trabajos\nEscrito el 9 de Abril de 2018 en vasco con un tamaño de 11,89 KB\n1-Zergatik da nobelagintza esparru berria euskal literaturan?\nEsparru berri samarra genuen Euskal literaturan, eta orduan nagusitu zen purismo lexikalak ez zion egoki garatzeko mesederik egiten. Lehenago hasi ahal ziren baina genero garbizalea hasi zen. Gainera, oso liburu gutxi egon ziren eta genero landugabea zegoen.\n2-Nahiz eta argitaratzeko debekuak kendu, beste arazo batzuek ere lehenetan zirauten Hegoaldean. Zeintzuk?\nHizkuntza ez dago bateratua (euskalki desberdinak daude), bestalde, Europatik oso urrun gaude eta eragin gutxi dago. Azkenik, Euskal liburugintzarako oso argitaletxe eta alfabetatze gutxi zegoen.\n3-Nor da maisu eleberri historiko sailean?Zeintzuk obra idatzi zituen? Eta zein da bere helbururik nagusiena?\nJon Etxaide. Hainbat obra: Joanak Joan (“Etxahun” koblakari famatuaren biografia nobelatua da; XVIII-XIX. Mendeetan eta Zuberoan kokatua. Gorrotoa Lege (Ahaide Nagusien arteko gatazka amaigabeei buruz dihardu\nHelburua, historia azaltzea da. Baturik ez zegoen garaian gipuzkera osotuan taxutu zituen bere lanak.\n4-Nork idatzi zuen lehenengo euskal eleberri poliziakoa?Eta zein da obraren izenburua? Aipatu hurrengo hamarkadetan arlo horretan agertutako beste hiru idazle.\nJose Antonio Loidi. Hamabost egun Urgainen. Kostaldeko herri batean gertaturiko heriotza susmagarri baten miaketaz ari da, eta detektibearen ikerketek ustekabeko amaiera du. Idazleak: Mariano Izeta, Xabier Gereño, Gotzon Garate.\n5.Zein eleberri arlotan kokatuko zenuke Txillardegi? Aipatu eleberri mota horri buruzko ezaugarri batzuk. Zein da obrarik onena? Eta zeri buruzkoa?\nTxillardegik nobela existentzialistak idazten zituen. Giro erlijiotik aldenduta zegoen: bikoteak banandu….Heterodoxia. Leturiaren egunkari ezkutua nabarmentzen da. Baserrietako eta herri txikietako girotik aldentzen da. Lehen pertsonan idatzi zuen eta protagonistek gogoeta filosofikoak egiten dituzte eta hainbat arazo dituzte.\n6. Gabriel Arestik nobela bat utzi digu. Zein eta zeri buruzkoa?\nMundu-munduan, antzerkirako moldatu zuen lehendabizi. Inguruko industrializazio basatia dela bide, Bilbo aldean sortzen diren txabola auzoetako miseria gorria sufritu behar dutenena. Soldata eskasak…\nGerra ostean saiakeraren garapenari kultur aldizkariek asko lagundu zioten. Aipa itzazu horietariko hiru aldizkari eta non sortu ziren.\nEUZKO-GOGOA Guatemala, EGAN Donostia eta JAKIN Arantzazu. Koldo Mitxelena, Juan San Martin eta Torrealdai.\nZein xede izan zuten Andima Ibiñagabeitiak eta Jokin Zaitegik euskararekiko? Zer lan egin zuen Jokin Zaitegik bide hori prestatzen hasteko?\nHaien xedea euskara unibertsitate mailara altxatzea zen. Jokin Zaitegik Platon’eneko atarian , filosofo grekoaren pentsaera arakatzen duen saioa egin zuen.\nEliza katolikoaren krisia zela eta, Vatikanoko II. Kontzilioak izan al zuen eraginik euskal gizartean? Jarri adibideak.\nBai, eragin zuen. Elizliburuak ez dira guztiz desagertzen baina pisua gutxitzen zaie, liturgian berrikuntza igarri.\nNor da Koldo Mitxelena?\nKoldo Mitxelenak ez zuen euskarazko libururik argitaratu. Euskararen inguruan asko idatzi zuen, baina gaztelaniaz ere taxutu zituen lan asko. Ikerlari, hizkuntzalari eta ekintza garrantzitsuak egin zituen: EHU unibertsitateak sortu zituen, Euskaltzaindiaren hainbat batzarretan egon zen, EGAN aldizkarian parte hartu zuen…\nAipa itzazu euskara batua sortzen ahalegindu ziren batzuk\nKoldo Mitxelena, Luis Villasante, Gabriel Aresti eta Txillardegi.\nZeintzuk arlo landu zituen Txillardegik?\nHizkuntzalaritzatik at, gizarte gaiak ditu gogokoen, politika eta soziolinguistika gehien bat. Huntaz eta hartaz idatzi zuen.\n“Jakin” aldizkariaren balioa eta helburua azaldu, eta aipatu aldizkari horretan aritu ziren idazle batzuen izenak\nArantzazun sortu zen estudiante gazteen eskutik. Bertan trebatu ziren, saiakera esparruan ezagunak diren Joxe Azurmendi, Joan Mari Torrealdai eta Rikardo Arregi. Helburua, hausnarketa bat izatea zen.\nZeintzuk aldizkari izan ziren poesia lanean babesleku?\nEGAN (euskal literaturaz hitz egiten du), EUZKO-GOGOA (Koldo Mitxelenak parte hartzen du), eta OLERTI aldizkaria.\nZergatik esaten da Miranderen poesia oso bestelakoa dela bai gaietan bai hizkeran?\nBi gauzagatik: gaiak eta hizkera. Gaiak sexua, erotismoa, borrokarako deia, erlijioaren aurka joatea…ziren. Hizkera, irakurgaitza eta ulergaitza zen. Lapurtera erabiltzearen aldekoa zen.\nBitoriano Gandiaga idazlea labur azaldu\nBitoriano Gandiaga Mendatakoa izan arren ia bizitza osoa Arantzazun eta inguruetan pasatu zuen ikasle, apaiz eta irakasle lanetan. Elorri Hiru Gizon Bakarka liburuak idatzi zituen\nEsan Gabriel Arestiren poesia liburuen izenak. Zein da herritarragoa, eguneroko arazoetatik hurbilago dagoena?\nMaldan behera eta Harri eta Herri. Bigarrenak estilo zuzenagoa, herritarragoa eguneroko arazoengatik hurbilagoa. Gainera, Euskal Harria eta Harrizko Herri Hau ere idatzi zituen.\nEman Uhin Berria mugimenduko bost poetaren izenak\nXabier Lete, Joxe Azurmendi, Hartzabal, Mikel Lasa eta Arantxa Urretabizkaia.\n“Handiaren arrazoiak” norena da? Zer egoera deskribatzeko balio dezake poesia honek?\nBitoriano Gandiagaren poema honek honetarako balio du: handiaren arrazoiak asko eta handiak dira, txikiarenak berriz lotsagabekeriak; azpikoari isilik egotea dagokio.\n“Harriaren izenean” Norena da? Zer esan nahi du? Poesia soziala da?\nJoxean Artzeren poema dugu. Gurasoek aholkuak ematerakoan hartuko luketen doinua hartuz egiten du protesta: ez dugu eskubiderik hitz egiteko, premiak ikusteko, negarrak adierazteko. Ironiaz baliatzen da protestak kaleratzeko.\nNor da Joan Mari Lekuona? Zer dio Nadin Nadilla poeman?\nManuel Lekuona idazle eta ikertzailearen iloba zen, eta osabarengandik jaso zuen ahozko literaturarako grina. Olerki intimista da, arantzak beretzat gorde eta bizitzaren ederra azpimarratu nahia adierazi nahi luke olerkariak.\nZergatik da gaitza euskal antzerkiaren ikuspegi osotua izatea?\nEuskal antzerkiari gutxitan eman zaio behar besteko garrantzia. Idatzitako guztia ez da argitaratu. Batzuetan , antzeztu arren, ez da inprimatu. Honenbestez, gaitza da gure antzerkiaren ikuspegi osotua izatea. Gainera, antzerkigintzaren helburua ez da askotan oso literarioa izan, euskaltzaletasunari eusteko tresna bat baizik.\nAipatu Piarres Lartzabalen antzerkiaren ezaugarri batzuk\nPiarres Lartzabal antzerkigile trebe eta langileena dugu. Dozenaka lan gauzatu zituen antzerkirako. Drama eta komedia egiten zekien. Antzerkiak herrikoiak eta ikasiak dira, jende landu eta arruntarentzat eginak. Lanak: Etxahun eta Senperen gertatua.\nPastorala Zuberoan, azaldu zer den\nGerran etenaldia izan zuen, baina geroztik sarritan izan da ikuskizun hori. Urtero edo bi urtero egoten da emanaldia Zuberoako herriren batean Pierre Bordazarre izan zen pastolagilea.\nIparraldeko herri teatro tradizionalean pastoralgaiak aldatuz joan dira. Komentatu\nMundu gerra arte pastoralgairik gehienak Testamentu Zaharretik edo Frantziako historiatik ateratzen baziren ere, orain protagonistak Zuberokoak, Iparraldeko beste euskaldun batzuk, edota Hego Euskal Herrikoak ere izan daitezke, eta batzuetan gertakari edo herri baten historia ere hartu izan da ardatz.\nAipatu Hegoaldeko hiru teatrogile eta lan bana\nSalbatore Mitxelena Confixus, Jon Etxaide Amalur eta Gabriel Aresti Etxe aberatseko seme galdua.\n6.P.Lartzabal. Euskalkia- Hizkuntzaren aldeko berezitasunak\nPiarres Lartzabalek euskalki lapurtera darabil, adibide batzuk:makhilarekin, gorphutz.\nZeintzuk dira (zerrendatu) azken 30-35 urteotan euskara idatziaren erabilerak izan duen bilakaera , batez ere, literaturari dagokionez?\nEuskal liburugintzari asko kostatu zitzaion urtero ehun titulu argitaratzea. Ez zuen halakorik 1974ra artelortui. Hamasei urte geroago, milatik pasatzea lortu zen, eta harrezkero ez gara kopuru horretatik jaitsi. Euskara batuaren prozesua, zeharo burutua ez dagoen arren, atzeraezinezko bidetik doa.\nLiteraturari dagokionez, argitaletxeek lehen baino izenburu gehiago ateratzen dituzte narratiban; poesian ez hainbeste. Antzerkia da generorik motelena. Eskolatzearen ondorioz, haur eta gazteentzako literatura asko hazi da.\nRamon Saizarbitoriak nobelatan euskaraz urratu gabeko bideak erabili ditu. Zeintzuk?\nSekuentzien txandaketa, pertsona narratzaile aldaketa, ikuspuntu askotatik aurkeztutako gertaerak, erregistroen aniztasuna….\nAskoren ustez, zein da lehenbiziko euskal eleberri modernoa? Norena?\nRamon Saizarbitoriaren Egunero hasten delako liburua da lehendabiziko euskal eleberri modernoa\n1940ko hamarkadan jaiotako prosagileak kontuan izanik , lotu lana eta egilea\n100 metro Ramon Saizarbitoria Ihes betea Anjel Lertxundi\nItsasoak ez du esperantzarik Luis Haranburu Altuna Zergatik panpox Arantza Urretabizkaia\nAbuztuaren 15eko bazkalondoa Joxe Auxtin Arrieta Babilonia Joan Mari Irigoien\n1950eko hamarkadan jaiotako prosagileak kontuan izanik, lotu obra eta autorea\nSpeed gauak Edorta Jimenez Eta emakumeak sugeari esan zion Lourdes Oñederra\nNarrazioak Joseba Sarrionaindia Ecce homo Laura Mintegi\nObabakoak Bernando Atxaga Kutsidazu bidea Ixabel Josean Sagastizabal\nBasilika Itxaro Borda\n1960 tik aurrera jaiotako prosagileak kontuan izanik, lotu obra eta egilea\nBilbao-New York-Bilbao Kirmen Uribe Mailuaren odola Aingeru Epalza\nSPrako tranbia Unai Elorriaga Itsaslabarreko etxea Miren Agur Meabe\nAmaren eskuak Karmele Jaio Kontu-jaten Arantza Iturbe\nUda betiko balitz Xabier Mendiguren Ostegunak Jon Arretxe\nKcappo Pako Aristi\nZein obrak lortu du Espainiako Narratibako Literatura Saria 2009an? Eta lehenago?\nBilbao-New York-Bilbao. Lehenago, 1989an, Obabakoak. 2001ean, SPrako tranbia.\nZein da gehien itzuli den euskarazko obra? Zenbat hizkuntzatan? Zeintzuk azkenak?\nObabakoak. 27 hizkuntzatan. Arabiera, errumaniera, hebraiera, koreera…\nZein idazle ezagutzen duzu zeure herrian/inguruan? Aipatu hiru idazle, idazlan bana eta erreferentziazko herria\nCarlos Gorrindo Ez dena ere bada Gernika\nMiren Agur Meabe Itsaslabarreko etxea Lekeitio\nAlaine Agirre Odol mamituak Bermeo\nAskoren ustez, zein da lehenbiziko eleberri modernoa? Zer da ahozko literatura Itsalabarreko etxea gotzon garate Zergatik da euskal nobelagintza esparru berria euskal literaturan? amaren eskuak


Hogei urte beteko ditu aurten artisauen Euskal Dendak - 54. Durangoko Azoka - Kulturaren Plaza\nHogei urte beteko ditu aurten artisauen Euskal Dendak\nAbenduaren 4tik 8ra ospatuko da aurtengo Durangoko Azoka: Landako Guneko erakustokiak, kontzertuak, solasaldiak, antzezlanak, proiekzioak, aldarrikapenak... Durango jardueraz eta ekitaldiz lepo izango dugu. Horien artean, azken urteetan arrakasta handia izan duen ekimen batek ere bere 20. urteurrena ospatuko du: Euskal Denda. Arbaso elkarteak antolatzen duen artisautza azoka honek ateak zabalduko ditu abenduaren 4tik 8ra arte, eta urtero legez eskuz egindako hamaika produktu erosteko aukera egongo da.\nMerkatu Plazan antolatzen den azoka honetan 51 erakustoki bilduko dira aurten, Euskal Herriko herrialde guztietakoak. Euskal Dendaren helburu nagusia artisautza tradizionala zein garaikidea bultzatzea eta merkaturatzea da, beti ere, Euskal Herrian egindakoaren zigiluaz. Beraz, aukera ezin hobea da bisitariek bertatik bertara artisauen lanak ikusi eta goza dezaten.\nMota guztietako produktuak erosi ahal izango dira: nekazaritzako elikagaiak, zura, zeramika, beira, forja, otzaragintza, larrua, ehungintza, kosmetika, bitxigintza, jostailua, papera eta abar.\nOrdutegia honakoa izango da: goizetan 11:00etatik 14:30ak arte eta arratsaldetan 16:30etik 21:00ak arte. Igandean (abenduak 8), 20:00etan itxiko da.\nInformazio gehiagorako Euskal Dendak-en webgunea bisita dezakezu.\nMikrobioen mundu lilura...\nEuskal Herriko Unibertsitatea KOKAPENA


emakumezko txirrindulari maillota Mendia Etxeondo\nMendia mailot berria aurrekoaren bilakaera bat da, zenbait hobekuntza eginez. Bereziki azpimarratzekoak dira doikuntza, transpirazioa eta...\nMunduko porturik zorrotzenetan garatua\nMendia mailot berria aurrekoaren bilakaera bat da, zenbait hobekuntza eginez. Bereziki azpimarratzekoak dira doikuntza, transpirazioa eta arintasuna, errendimendu handiko mailota lortuz mendiko edozein ibilbideri aurre egin ahal izateko.\nMicrosystem Air, Microsystem Airplus eta Microsystem Performance teknologiek, elkarren artean konbinatuta, mailotaren pisua % 10 murriztea, hezetasun gehien pilatzen den guneetan transpirazioa handitzea eta elastikotasuna eta moldagarritasuna hobetzea ahalbidetzen dute, doikuntza perfektua izan dadin edozein txirrindulariren anatomiari.\nMahuken barruko panelak eta alboko urkilak Airplus teknologiarekin eta high-mesh ehunarekin egiten dira. Honi esker transpirazioa maximizatzen da gorputzeko beroa gehien handitzen den guneetan eta gehiegizko hezetasuna kanporatzea lortzen da eta baita termorregulatzaile gisa jardutea ere.\nAurrealdeko eta atzealdeko mesh ehunari aplikatutako Air teknologiak balantze ezin hobea eskaintzen du transpirazioaren eta doikuntzaren artean, errendimenduan inolako eraginik izan ez dezan. Aurrealdean blokeoa duen kremailera bat gehitzen da, ultrarina eta bolumen txikikoa. Horri esker, beharrezkoa izanez gero, mailota esku bakar batekin ireki daiteke, bi eskuak eskulekutik askatu gabe.\nMahuken eta sorbalden diseinuak doikuntza estua eta aerodinamikoa lortzen du Performance teknologiari eta haren ehun teknikoari esker, zeinak hobetu egiten baitu airearen aurkako erresistentzia mendate baten jaitsieran.\nGerriaren barnealdean kokatutako banda elastiko bati esker, ez labaintzeko silikonazko mikro txertaketekin, mailotaren doikuntza zehatza lortzen da eta egonkor mantentzen da kilometroak igaro ahala.\nAtzeko hiru poltsiko elastiko ditu altuera egokian, erosotasun osoz iritxi ahal izateko. Green Pocket alboko poltsiko ekologikoa ere badu, edozein bilgarri gordetzeko beste objektu batzuk zikintzea saihestuz eta gero birziklatzea erraztuz.\nEdozein mendate gainditzeko mailot bat. MENDIA\nESMERALDA BERDEA/BERDE ILUNA\nEtxeondo Microsystem Performance\nMicrosystem Airplus panelak SPF 30+ (UVA)\nSarezko mahuka barnekaldeak\nBlokeodun kremailera luzea\nHiru poltsiko atzekaldean\nBanda ez-labaingarria gerrialdean\nGreen Pocket poltsiko ekologikoa\nTranspirazio maila altu bat lortzeko garatu den material teknikoa, eguzkiaren aurkako 50+ (UVA) babesa eskeintzen duten fibrekin konposatua. Fibren arteko baturan erabilitako teknologiak material transpiratzailea, elastikoa, eta moldakorra bihurtzen dute. Haizearen zirkulazioa hobetzeko bolumen txikiko hariak erabiltzen dira.\nTranspirazioa maximizatzeko garaturiko material teknikoa, fibra oso arinekin konposatua. Bere fibren loturan erabilitako teknologiak oso material transpiratzile bat bihurtzen du gorputzak sortzen duen baporea zabaldu eta izerdia lurruntzeko. Arintasun handiko eta bolumen txikiko hariak erabiltzen dira haizearen zirkulazioa hobetzeko eta gorputzaren temperatura mantentzeko.\nEtxeondo MicrosystemEsku-barne ez-labaingarri eta barrubigunaDoitzea errazten duen eskumutur elastikoa


Berdintasuna artxibo - Page 7 of 21 - EGK Berdintasuna artxibo - Page 7 of 21 - EGK\nEmakumeen indarkeriaren kontrako nazioarteko eguna\nAzaroaren 25a Emakumeen Indarkeriaren Kontrako Nazioarteko eguna da eta, nola ez, hilabete osoan zehar gai honen jirako programazio luzea dugu eskura erakunde, elkarte eta talde feminista ezberdinen eskutik. Emakumeen aurkako indarkeriak hamaika aurpegi ditu. Bikote artean, lagun giroan edota etxerako… ...\n#EmakumeakBizikidetzan ekitaldiaren bideo laburra gure webgunean!\nOrain dela hilabete batzuk, zehazki irailaren 20an, Euskadiko Gazteriaren Kontseiluan (EGK) #EmakumeakBizikidetzan ekitaldia burutu genuen Nazioarteko Bakearen Egunaren omenez. Orduan kontatu genizuen bezala, ekitaldi horren helburu nagusia emakumeek anitza den gizarte baten bizikidetza errealitate bilakatzeko dituzten erronkak identifikatzea izan zen.… ...\nZatoz #Plazandre topaketara! Urriak 31n Bilbon\nPatriarkatuak emakumeak eremu pribatuan mantendu izan ditu historikoki. Zentzu honetan, emakumeek espazio publikoa hartu izan dutenean edota jendaurreko jarduna burutu dutenean, balioespena lortu behar izan dute egitura horren aurka joan ahal izateko. Hori dela eta, oraindik ere, gizonezkoak dira espazio… ...\nGazteen kezkak, interesak, beharrak, arazoak eta proposamenak azaldu dizkiogu lehendakariari\nIñigo Urkullu lehendakariarekin, Beatriz Artolazabal Enplegu eta Gizarte Politiketako sailburuarekin eta Marcos Muro Enplegu eta Gazteriako sailburuordearekin bildu gara Lehendakaritzan Ordubeteko bileran, lan arloetan jorratzen ditugun gaiak aztertu dira: etxebizitza, enplegua, hezkuntza, berdintasuna, parte-hartzea eta bakea eta bizikidetza Gasteiz, 2018ko… ...\nZatoz #EmakumeakBizikidetzan ekitaldira!\nIrailaren 20an Euskadiko Gazteriaren Kontseiluak (EGK), Nazioarteko Bakearen Eguna oroitzeko asmoz, #EmakumeakBizikidetzan ekitaldia burutuko du. Albiste honen bitartez, bertan parte hartzera gonbidatu nahi zaituztegu. Pasa den urtean #GazteokBizikidetzan ekitaldiarekin egin zen bezala, aurten ere EGK-k elkarrizketa, gogoeta eta adierazpen artistikorako… ...\nEmakume eta gizonen arteko berdintasun errealean oinarritutako gizartearen unea da\nEgungo gizartea matxista al da? Galdera oso potoloa da eta ematen den erantzuna ematen dela ere, ziur polemika piztuko dela. Ez dut nik hain galdera zailaren erantzuna emango bat-batean. Egia da duela hamarkada batzuetako gizartearekin alderatuta pausuak eman direla eta… ...\n2018an ere Berdintasun erreala erdietsi arte lanean\nBerdintasuna eta Aniztasuna azken aldian bolo-bolo dabiltzan terminoak dira. Pozgarria da ikustea gizarte bezala kontuan hartzen hasi garela, baina ezin da ahaztu oraindik ere badagoela zer egiteko. Horregatik, 2018an Berdintasun lan-arlotik asetzeko dauden behar horiek identifikatzen saiatu gara, gazteon egungo… ...\nEkainaren 28a Sexu-askatasunaren nazioarteko eguna da eta Euskadin zehar hainbat eragilek eta taldek ekintzak antolatu dituzte, besteak beste: manifestazioak, hitzaldiak edo bideo-proiekzioak. Ukaezina da azken hamarkada hauetan hainbat pausu eman direla, baina beste hainbeste daude egiteko. Horietako bat, oso garrantzitsua,… ...\nBi urte pasa dira jada Gune Anitzaren zigiluaren proiektua hasi genuenetik. Ordutik hainbat gune atxiki zaizkigu eta horiekin berdintasunaren eta aniztasunaren aldekotasuna aldarrikatzen jardun dugu. Izan ere, aniztasuna gizartearen zeharkako ezaugarri funtsezkoa dela uste dugu. Gazte Abertzaleak eta Balmaseda BHI… ...\nGazteok dugun egoera ez da nahi eta behar duguna eta Legebiltzarrean aldaketak eskatu ditugu\n2016ko ekainetik Indarkeria Matxistaren aurkako protokoloa sei egunean behin (guztira 115 aldiz) aktibatu dugu Soldata baxuek, lan prekarietateak eta etxebizitzaren prezio altuek (alokairu zen jabetzan) bizi-proiektua egitea zailtzen dute Gaur goizean Maialen Olabek, EGK-ko presidenteak, agerraldia egin du Eusko Legebiltzarreko… ...


Kirurgia intimoa | Policlínica Gipuzkoa\nBerreskuratu zure edertasunik pertsonalena\nZure zonarik intimoenarekin berriz ere eroso sentitu, Policlínica Gipuzkoak eskura jartzen dizkizun teknikarik aurreratuenekin.\n1 ordu eta ordu eta\nKirurgia intimoak xede du emakumeen genitalen itxura eta baginaren tonu muskularra hobetzea eta baginaren barneko eta kanpoko diametroa txikiagotzea. Ebakuntza hainbat prozeduraren bidez egiten da, hala nola ezpain-kirurgia edo ninfoplastia eta baginaren kanala estutzea.\nEzpain-kirurgia ezpain txiki hipertrofikoak (gehiegi garatuak) edo zintzilik daudenak murriztean datza; izan ere, batzuetan, horien tamainak deserosotasunak eragin ditzake eta itxurari eragin diezaioke.\nBaginaren kanala urteekin zabal daiteke, eta estutu egiten dugu.\nLehenengo kontsultan kirurgialari plastikoak zure kasua eta osasun-egoera aztertuko ditu eta teknika kirurgikorik egokiena gomendatuko dizu. Kirurgiaren aurretik prestatzeko aholkuak ere emango dizkizu.\nKirurgia intimoak 60 eta 90 minutu artean irauten du.\nEzpain-kirurgian, gaixoari lasaigarria eman ostean, kendu beharreko gunean marka egin eta ebakia egiten zaio. Gero, josi egiten da, kanpotik eta barnetik.\nBestalde, baginaren estutzea edo baginoplatia ebakuntza erraza da, eta, horren bidez, bagina eta haren egitura eusten duten muskuluak estutu egiten dira. Gernu-ihesarekin lotutako arazoak konpontzen ditu, eta sexu-harremanak hobetu.\nBehar izanez gero, ebakuntza berean egin daitezke baginaren kanalaren estutzea eta labioplastia.\nEbakuntza motaren arabera, astebete inguruan sendatzen zara, kirurgiaren ostean. Hanturak eta ondoezek gehiago iraun dezakete, baina medikazioarekin eta kirurgialariak agindutako zainketekin gutxitu egiten dira.\nBaginaren itxura hobetu edo hura estutu nahi duten emakumeentzat. Ezpain-kirurgia edo ninfoplastia bereziki gomendatuta dago aluko ezpainetan itxuragabetasun bat duten eta horren ondorioz bizitza sexual asebetegarria eduki, hainbat kirol-jarduera egin edo gune intimoan arropa estua eraman ezin dezaketen emakumeentzat.\nKirurgiaren ostean sexu-harremanak eduki ditzaket?\nEz berehalakoan. Gomendatzen da sexu-jarduerarik ez izatea kirurgiaren osteko 3 edo 4 asteetan.\nEgindako lanaren araberakoa izango da hori. Bulegoko lanpostu batean, esaterako, egun pare batekin nahikoa izango da.\nKirurgia hauek ez dira gomendagarriak haurdun edo edoskitze-egoeran dauden emakumeentzat. Ezta hilerokoarekin dauden edo zonan zauriak edo infekzioak dituzten emakumeentzat ere. Bestalde, aintzat hartu behar da haurdunaldiek eta erditzeek emakumeen genitalak alda ditzaketela, eta, beraz, gomendatzen da gaixoak ebakuntza hauek ama izateko nahia beteta duenean egitea.


Bizkaia nafarra da: Banderak, bandoak eta bandoleroak (I)\nUrte batzuk ba dira jada ze nik Aberri Egunean jartzen dut etxaurrean bi banderak elkarren ondoan, nafarra gorri-horia eta ikurrina gorri-zuri-verdea.\nInoiz ez dut entzun inor ganik ezein kommentariorik. Horrek harritzen nau nahiz-eta nire etxea ba dakit ez dago kale arras importantean baina ezta an izkutuko zoko txatxar bat.\nBai, Erramun... ikusi dut zure photo bat non bandera gorria eskegita ageri baita. Zulako anitz balego, Nafartasuna ezagutua litzateke Bizkaia osoan.


Azpeitiarrek ere eskatu dute Hezkuntza Lege berrian euskarazko kultur transmisioa bermatzeko - - uztarria.eus\nAzpeitiarrek ere eskatu dute Hezkuntza Lege berrian euskarazko kultur transmisioa bermatzeko\nDi-da! 2022-06-17 13:50\nAtzo Donostiako agerraldian parte hartu zutena. (Utzitakoa)\n63 kultur eragilek eta sortzailek eman diote babesa atzo jendaurrean aurkeztu zuten eskaerari, eta tartean dira, besteak beste, Alaitz Olaizola eta Mielanjel Elustondo. Eskaeran jaso dituzten kezkek eta beharrek Azpeitian egindako Sormenean hezi, kulturaz bizi jardunaldietan dute iturburua.\nAraba, Bizkai eta Gipuzkoarako Hezkuntza Lege berria ontzen ari da Eusko Jaurlaritza, eta lege horretan euskarazko kultur transmisioa bermatzeko neurriak eta tresnak jasotzea eskatu dute euskal kulturgintzako hainbat eragilek eta sortzailek. Administrazioari eskatu diote legean berariaz jaso dezatela euskarazko kulturgintzaren transmisioa bermatuta egongo dela, eta prest agertu dira helburua hori gauzatzearen alde elkarlanean aritzeko.\nHain zuzen ere, 63 eragilek eta norbanakok eman diote babesa atzo jendaurrean plazaratu zuten testu bateratuari, eta horien artean daude Alaitz Olaizola eta Mielanjel Elustondo azpeitiarrak; Donostian egin zuten agerraldia eragileetako ordezkariek, eta tartean izan zen Amagoia Gurrutxaga, Lanartea euskararen langile profesionalen elkartea ordezkatuz.\nHezkuntza Legeak euskarazko kultur transmisioaren bermea jaso dezan eskarien iturburua 2019an Azpeitian egindako Sormenean hezi, kulturaz bizi jardunaldian dagoela aipatu dute eragileek. Jardunaldi horien bigarren edizioaren saioetako bat ere Azpeitian egin zuten iaz.\nHemen, Berriak atzoko agerraldiaz egindako albistea.


Irakasleak ikasle - bizkaie.biz\nBertsotan II. urtea // 20. zenbakia - 2003ko zezeilaren 15a\nGauza bat dago argi: gelara sartzen dana ez da bertsolaria, irakaslea baino. Ikasleak asko motibetan dira bertsolaria ikusita eta haregaz hartu-emonetan hasten diranean baina guk argi izan behar dogu irakaskuntza prozesuaren erantzun pedagogiko egokia emon behar dogula, gure bertso-esperientziaz ganera, didaktikarako beharrezkoak diran bitartekoak erabilita. Eta horregaitik bihurtu jakuz gure irakasleak ikasle, bertsolaritzea modu eraginkorrean irakasteko badagoalako zer ikasi.\nBertsolaritzeak 80. hamarkadan bertso-eskolei esker ezagutu eban iraultzeak eskolearen bidezko transmisinoaren bidea erakutsi euskun. Dana ez da bertsotan ikastea baina. Bertsolariak sortzeaz ganera, badago transmitidu leiteken ondare zabalago bat bertsoagaz batera: gure historia, ahozko literaturearen tradizino aberatsa edo ahozkotasuna lantzeko bitarteko interesgarria. Eta holan sartu zan bertsolaritzea hezkuntza arautuan.\nIkastolen Elkarteak bidea erakutsi ostean, geroago Bertsozale Alkarteak be egin dau irakaskuntzearen aldeko apustua. Apustu horrek Bizkaiko uriburuan izan eban adierazle nagusiena, Bilboko udalagaz 90. hamarkadearen hasikeran sinatutako akordioari esker, bertoko ikastetxe publikoetan bertsolaritzea lantzeko programea abiatu zanean. Aurten, Bilboko 30 ikastetxetan eta danetara Bizkaiko 70 ikastetxetan dabilz eskolak emoten Bizkaiko Bertsozale Alkarteko lau irakasleak: Josu Landeta, Etxahun Lekue, Arkaitz Estiballes eta Unai Ormaetxea. Nafarroan, Araban eta Iparraldean be badira Bertsozale Elkarteko langileak irakaskuntza arautuan.\nBertsolaritzearen irakaskuntzea hobetzeko ahaleginetan, Bertsozale Elkartea irakasleen prestakuntzan eta materialaren sorkuntzan dabil buru-belarri. Ikasturte honetan, Mondragon Unibersidadeko Humanidade eta Hezkuntza Zientzien Fakultateagaz (HUHEZI) formazino plana hitzartu dau bertsolaritza irakasleen prestakuntzea bideratzeko. Formazino plan honen helburu nagusia honakoa da: hizkuntzearen didaktikarako ezagupenetan oinarrituta, bertsolaritzea irakasteko didaktika espezifikoa sortzea. Horretarako, bi ikasturtetan banandutako ikasketa programea garatzen dabilz, 4 ikasgai edo moduluz osotua eta proiektuagaz amaituko dana. Ikastaroa on-line modalidadean egiten da, saio presentzialak tartekatuta. Modulu honeek HUHEZIk eskaintzen dauen Hizkuntzak Kudeetako Unibersidade Aditu Titulua lortzeko be balio dabe, horretarako beste pare bat modulu egin ezkero.\nIkastaroan izena emon dabenak Euskal Herri osoko 17 lagun dira, gehienak Bertsozale Alkarteko irakasleak eta euren artean Bizkaiko laurak. Ikastaroko irakasle eta arduraduna Matilde Sainz HUHEZIko irakaslea da. Gabon aurretik lehenengo hartu-emonak izan zituen Eskoriatzako Magisteritza Eskolan, formazino planaren aurkezpena egin eta on-line prozeduretarako gela birtualaren barri jasoteko. Egia esan, ordenagailua tresna nagusi izango dauen ikasketa prozesuak sortzen dau holako errespetu eta errezelorik, baina gure irakasleek PC, arratoi eta enparauak ederto kontroletan ditue eta honezkero badabilz Matildek agindutako etxeko lanei erantzun elektronikoa emoten.\nAurten bi modulu jasoko ditue. Egunokaz lehenengoan dagoz sartuta, 'Hizkuntzen didaktikarako marko epistemologikoa eta didaktikoa' izenekoan. Bertan didaktikearen markoa zehazten ibili dira, parte hartzen daben elementuak, hizkuntzea definiduteko iturri teorikoak..., izan be, teoria mailako ezagupen asko behar dira gero gure helburuen araberako didaktika bat sortu ahal izateko. Modulu hau martira arte izango dabe eta apiriletik bagilera bitartean bigarrenera pasauko dira: 'Bertsolaritzea lantzeko sekuentzia didaktikoa'. 2003-2004 ikasturtean, hurrengo modulu biak hartuko ditue: 'Euskal Herriko egoera soziolinguistikoa' eta 'Hizkuntza Curriculuma'.\nGorago esan dogun moduan, formazino plan honen azken helburua bertsolaritzearen curriculuma aztertu eta egokitu ostean, berau irakasteko didaktika espezifikoa lantzea da, horretarako material egokia sortuz. Azken helburu hori datorren ikasturteko modulu biak ikusi ostean egingo daben proiektuan gauzatzea espero da.\nIrakasleak ikasle Eskoriatzan


Gabriel Arestiren etxea defendituko dut - Agus Perez - EHAZE\nArtikuluaren titulua: “Aresti zuri-beltzean” (Berrian argitaratua, 2020ko uztailaren 12an).\nZuzendaritza: Calixto Bieito. Testuak: Gabriel Aresti. Antzezleak: Miren Gaztañaga, Mikel Losada, Gabriel Ocina, Itxaso Quintana. Lekua: Bilboko Arriaga antzokia. Eguna: Uztailak 9.\nUda berezi honetarako Bilboko Arriaga antzokiak prestatu duen programazioan, Gabriel Arestiren testuei eskainitako saio bat etorri da aste honetan, Gabriel Arestiren etxea defendituko dut izenburu argigarriaren pean.\nForma eta tamaina guztietako berrogeita hamar bat bozgorailuk bete dute agertokiko behegaina. Lehen uneetan Arestiren beraren ahotsa entzun dugu grabazio txukun batean bere Bilbaoko kaleak olerkiaren zati bat errezitatzen, eta deigarriak egin zaizkigu haren ahotsaren indarra, garai bateko naturaltasuna eta hitzei emandako kadentzia pertsonala. Haren hitzekin eta argi aldaketa leun batekin batera agertu dira lau antzezleak bozgorailu banaren gainean, laurak orri zuriak eskuetan eta praka zein jaka beltzak eta alkandora zuria jantzita, kontzertu baterako prest baleude bezala. Izan ere, «musikarik gabeko kantata» bezala definitu du Bieitok bere proposamena, eta «lehor» berba gehitu haren aurkezpen idatzian. Neuk ere ezin izango nuke hobeto adierazi esperimentu bokal honen funtsa, onerako zein txarrerako.\nXede horri begira, esandako olerkiaren hasiera behin baino gehiagotan nagusitu da interpreteen ahotsekin jolasean, seguruenik suite bateko leitmotiv-aren funtzioa hartuta, eta emanaldian zehar musika moduko jolas batzuk gertatu dira poemen errezitatzeen bidez. Haien artean, lau antzezleek Esan eta esanen dudana-ren ahoskatze zatikatua izan da pasarterik bitxiena, baina, kontrako platerean, eztabaidagarria da poetaren testu batzuk erdarazko bertsioan eman izana, batez ere itzulpenean jatorrizko metrika, erritmoa eta prosodia ezinbestean galdu direlako.\nAlderdi plastikoei begira, hasierako janzkera zurruna zertxobait lasaitu da emanaldian zehar, interprete batek jaka erantzita, besteak alkandora gerritik aterata eta besteren batek lepo aldeko botoi bat askatuta. Dena den, eta bilatu den dotorezia solemneari men eginik, zuri-beltz erabatekoan gertatu da guztia, batere musikarik gabe, olerkien arteko pausa luze-luzeak eginez eta ahots grabatu nahiz bizien konbinaketari protagonismo handia emanda.\nArgiek ere ñabardurarik gabeko zuritasuna hartu dute, baina esan beharra dago rol garrantzitsua jokatu dutela, ez beharbada balizko emozioak bideratzerakoan, baina bai haien bidez dramaturgia joko ia subliminalak sortzean. Alde horretatik, eredugarri deritzot Bieitok berak eta Arantxa Herediak argiztapen diseinuan egindako lanari. Dramaturgiaren alorrean jarraituta, jolas fisiko batzuk garatu dituzte lau antzezleek, bozgorailuen artean korrika eginez batzuetan eta batetik bestera erdi saltoka ibiliz besteetan, baina dena geratu da neurritasunaren eremuan, Bieitorengan hain ohikoak diren gehiegikerietan inoiz jausi barik. Proposamenaren bide aszetiko horretatik, Arestiren olerkiak eta testuak geratu zaizkigu soilik, eta haiek plazaratzeko lau antzezleen bikaintasuna. Izan ere, mirestekoak izan dira haietariko bakoitzak hitzei emandako zentzua, gorputza, jarrera eta barne-dentsitatea, eta nik esango nuke haiei esker hartu duela emanaldiak bere balizko balio osoa.


Abanto-Zierbenako Udala - Uretako sorospenen ikastaro berria gazteentzat\nUretako sorospenen ikastaro berria gazteentzat\nKirolak | Gazteria | Prentsa oharrak\nAbanto Zierbenak etengabeko prestakuntzaren aldeko apustua egiten du, funtsezkotzat jotzen baitu gazteen enplegua sustatzeko. Hori dela eta, Meatzaldeko Udal honek uretako sorospenen ikastaro bat egingo du 30 urtetik beherako gazteentzat.\nIkastaro hori Bizkaiko Foru Aldundiarekin sinatutako Meatzalde Gaztedi hitzarmenaren barruan egingo da; hitzarmenaren helburua da, hain zuzen, gazteei prestakuntza profesional egokia ematea, lan-munduan errazago sar daitezen. Abanto Zierbena izango da buru egitasmo honetan, eta Meatzaldeko gazte guztientzat pentsatuta dago. Zehazki, 8.137 euro emango ditu ikastaro hori egiteko, eta diruz lagunduta egongo da oso-osorik.\n“Ikastaroan 18 eta 30 urte bitarteko 15 gaztek hartuko dute parte. Prestakuntza jaso ahal izateko, sarrera-proba bat egin beharko dute: 200 metro igerian, 4 minutu eta 15 segundo baino gutxiagoko denboran. Lehenengo 20 metroak urpeko apnean egin beharko dituzte, eta gainerako 180ak estilo bakarrean: crawl edo bular-igeriketa”, azaldu du Abanto Zierbenako alkate Maite Etxebarriak.\nUretako sorospenen ikastaro honen bidez, parte-hartzaileek uretako edozein instalaziotan sorosle gisa aritzeko behar duten titulazioa lortuko dute. Hori da, hain zuzen ere, ikastaroaren helburuetako bat; alabaina, baditu beste helburu batzuk ere: prebentzio- eta erreskate-teknikak ikastea, sorospen-zerbitzuen eta uretako instalazioen funtzionamendua ezagutzea eta larrialdietan oinarrizko lehen laguntzako teknikak praktikan jartzen jakitea.\nAlkateak jakinarazi duenez, “ikastaroa honela banatuta egongo da: 32 ordu lehen laguntzako teknikak ikasteko, 8 ordu bihotz-biriketako bizkortzea (BBB) egiten eta desfibriladorea (DESA) erabiltzen ikasteko, eta 60 ordu, ikastaroaren zati nagusia alegia, uretako sorospenen inguruko prestakuntza jasotzeko. Ikastaroa azarotik urtarrilera bitartean egingo da, ostegunetik larunbatera, eta guztira 100 ordukoa izango da, praktikak barne”.\nIkastaroak barne hartuko ditu, batetik, eskola teorikoak, kontzeptuak eta teknikak azaltzeko, eta, bestetik, eskola praktikoak, ikasgelan ikasitakoa hobetzeko. Eskola praktikoak udal-igerilekuetan egingo dira.\nAzaroaren 9ra arte eman daiteke izena (asteazkena), Abanto Zierbenako Gazte Informazio Bulegoan.\n“Herriko 30 urtetik beherako gazteak izena ematera animatu nahi ditugu; aukera oso ona da etorkizunean lana aurkitzeko, eta leku-kopurua mugatua da”, esan du, amaitzeko, Etxebarriak.


OtamotzIto Haiz Archives - Otamotz\nEtiketa "Ito Haiz"\nTxost! taldearen bideoklip berria\nMukuru kolektiboak Urretxu eta Zumarragako Txost! taldearen bideoklip berria aurkeztu du. Zumarragako Versalles Shingara Doner Kebab-ean grabatu zuten, zuzenean, iazko urriaren 19an. Erreferak Esperantza diskoko Ito Haiz abestia Haritz Berasategi eta Jon Urtzelai kameralariek grabatu zuten. Bideoklipa ikusteko, sakatu hemen.


erabili.eus/ Goza daiteke gehiago: Euskaldun baten hizkuntza-bidaia.\nHemen zaude: Sarrera » Sare-aldizkariak » Iritzi-muinetik » Goza daiteke gehiago: Euskaldun baten hizkuntza-bidaia.\n2014-03-06 / 07:00 / Karmelo Aiesta HIZKUNTZA\nUr sakonetan murgiltzen gaitu liburuak hasiera-hasieratik. Defendatzen duen tesia da harremana dagoela euskaraz bizitzeko motibazioaren eta norberaren balioen artean. Hiru dira, euskara sustatzeko, autoreak proposatzen dituen balioak: integritatea, asertibitatea, eta erantzukizuna. Integritatea “esan eta izan” dela diosku, eta, integritatez biziz gero, ezin dela norbera euskalduna dela esan eta euskaraduna ez izan. Asertibitatea, berriz, barruan daramaguna adieraztea da. Autorearen iritzian, euskara erabili ezean, gure euskaltasuna ostendu egiten dugu eta, beraz, faltsutu gure izaera; asertibitateak euskaldunoi euskara erabil dezagun eskatzen digu. Hortaz, euskaldunok gara euskararen erabilera-mailaren erantzule. Errua besteei botatzeak ez du laguntzen, ardura besteengan jarrita zalantzan jartzen baitira norberaren ahalmena eta askatasuna. Autoreak dio, dagokigun erantzukizuna onartu ezean, gureak egin duela.\nTeoriak probatzeko, bere buruarekin esperimentatu du autoreak, eta bizipenak narrazioen bidez azaltzen ditu. Euskararen gaineko hainbat aurreiritzi topatu ohi dira euskalduntze-bidean. Horiei azala kendu, eta mamia ustel duten edo ez ikusten da liburuan. Batzuetan, aurreiritziok iraungitako usteak baino ez dira; beste askotan, gezur hutsa. Liburuak aurreiritzion gaineko hainbat gogoeta eskaintzen ditu, eta hizkuntzak kohesioarekin eta profesionaltasunarekin dituen loturak, hizkuntzaren erakargarritasuna, eta euskara eta abertzaleen arteko harremana dira hausnarketa-gai.\nErraz ulertzeko moduan dago idatzita liburua, ideiak oso argi azaltzen dira, eta narrazioek mamia barneratzen sano laguntzen dute. Bere laburrean, liburu sakona eta indartsua, irakurlea hotz uzten ez duen horietakoa.\n(Liburu fitxa: Goza daiteke gehiago. Euskaldun baten hizkuntza-bidaia. Karmelo Ayesta, 2014. Arg.: Utriusque Vasconiae)


HERRITARRENTZAKO TAILERRA-FRITSCH COMPANY - Kukai compañía de danza\n03 Apr HERRITARRENTZAKO TAILERRA-FRITSCH COMPANY\nPosted at 14:38h in Formazioa, sensibilizazioa, Tailerrak\tby\tKukai Dantza\nErrenteriako Udalak eta Kukai Dantzak, dantza tailerra berezia jarri dute abian, Dantzarte zikloaren baitan. Tailerra, FRITSCH COMPANYk eskainiko du, Sukalderaino ekimenaren barruan, herritarrek dantza, integrazio sozial eta bizikidetzarako tresna gisa erabili eta ezagutu dezaten. 1986. urtetik Psico Ballet Maite León Fundazioak, berezko metodologia erabiliz, dantza, antzerkia, musika, perkusioa, kantua eta beste hainbat erreminta desberdinen bitartez, gaitasun aniztasuna duten pertsonak hezten ditu.\nEGUNA: APIRILAK 14\nLEKUA: Niessen Kulturguneko dantza gelan (3.solairuan)\nKonpainiak, EL AMOR NO DURA PARA SIEMPRE bere lana, Errenteriako Niessen Kulturgunean aurkeztuko du, apirilaren 15ean. Tailerrean partehartu duten ikasleek, 2x1eko bonoa ezarriko zaie sarrerak erostera doazen momentuan.\nInformazio gehiago: Fritsch Company


Nafarroako XXXIV. Kirol Jokoak deitu dituzte, osasun segurtasuneko protokolo zorrotzekin\nModalitate eta kategoria bakoitzaren hasiera-data kirol-jarduera arautzen duten arauek eta pandemiaren bilakaerak baldintzatuko dute\ncamera_alt Nafarroako Eskola Jokoen logotipoa. Deskargatu irudia collections Irudi galeria\nNafarroako Aldizkari Ofizialean argitaratutako 2020-2021 ikasturterako Nafarroako Kirol Jokoen arauketak edizio honetarako aurreikusi du federazioek beren modalitateetarako Nafarroako Kirolaren Institutuko protokolo orokorra osatuko duen berariazko osasun-protokolo bat egitea.\nNafarroako Gobernuak, NKIren bitartez, Nafarroako XXXIV. Kirol Jokoen deialdia egin du, COVID-19aren pandemiaren ondorioek eragindako zailtasun handiko unean. Egoera dela-eta, osasun-protokolo batzuk ezarri behar dira, kirola segurtasun-baldintzen barruan berriro praktikatzea errazteko.\nEdonola ere, “kirolarien osasun-segurtasuna zaindu behar da beti, baina baita gizartearena ere oro har, eta, bereziki, parte-hartzaileekin eta haien ingurukoekin bizi direnena”, azaldu du NKIk.\nOsasun-arloko protokolo espezifikoaz gain, kirol-federazioek garatu beharreko kirol-proiektua aurkeztu beharko dute. Edozein modalitate eta kategoria abian jartzeko, NKIko Kirolaren Zuzendariordetzak oniritzia eman beharko du, eta hori indarrean den kirol-araudiaren eta pandemiaren bilakaeraren arabera emango da.\nEgoera horiek baldintzatuko dute osasunerako arrisku handikotzat jotzen diren kirol-modalitate batzuk edo programa osoa ere hastea, aldatzea, etetea edota atzeratzea.\nOro har, adin handieneko kategoriekin hastea eta adin txikieneko kategorien hasiera atzeratzea gomendatzen da.\nAldaketak jokoen garapenean\nNafarroako Kirolaren Institutuak zenbait gomendio eman ditu lehiaketa antolatzeko. Horrela, jokoen aurreko edizioen gainean aldaketak egingo dira. 34. edizio hau 2003 eta 2009 urte artean jaiotako ikasleei zuzenduko zaie.\nBeraz, kirol-instalazioetan eta ingurunean pertsonak aldi berean ez pilatzeko, jokoaren denbora eta atsedenaldiak murriztea eta ordutegiak aldatzea eskatzen da. Neurri horiekin eta beste batzuekin instalazioa hustea errazten da beste kirolari batzuek sartu aurretik.\nAhal den neurrian, lehiaketa estali gabeko kirol-instalazioetan egingo da, betiere ezarritako osasun-neurriak eta neurri teknikoak betetzen badira.\nLiga formatuko kirol-proiektuak garatzeko aukera egonez gero, baldin eta egoerak baimentzen badu, taldeka antolatuko dira hurbiltasun geografikoaren arabera, joan-etorriak saihestearren, liga luzeagoekin eta talde gehiagorekin, kutsatzeen kasuek lehiaketaren garapenean eragin txikiagoa izan dezaten.\nLigako lehiaketen egutegiak egiteko, joan-etorriko partida zehaztuko da elkarren segidako asteburuetan, eta partidak eta jardunaldiak murrizteko aukera emango da, beharrezkoa izanez gero.\nKirol-jardueretan parte hartzen dutenak erregistratu beharko dira, miaketak egin ahal izateko, baldin eta osasun-agintariek hala eskatzen badute COVID-19aren kasu positiboren baten ondorioz.\nOsasun-arloko prebentzioaren protokolo orokorra\nNafarroako Kirol Jokoen edizio honetako berrikuntza nagusietariko bat da osasun-segurtasuneko protokolo orokor bat egitea; bertan, adibidez, kluben, federazioen eta kirol-instalazioetako jabeen COVID-19 arduradunen irudi bat sortu da.\nInstalazioen erabilerari dagokionean, jende-pilaketak saihestu beharko dira, sarrera mailakatua izango da, eta ezingo da sartu aurreko taldeak atera arte. Gainera, maskara derrigorrez erabili beharko da, baita berotzerakoan ere.\nEz da publikorik baimenduko, eta, parte-hartzaileen kopuruari dagokionez, aurretik jakinarazi beharko da zenbat kirolari deituak izan daitezkeen. Halaber, mugikortasun-zirkuituak sortuko dira, dutxak ez dira erabiliko, eta aldagelak langileen materiala gordetzeko erabili ahal izango dira, instalazioaren titularrak baimena emanez gero. Banako kiroletan, gehienez, edukieraren %75 okupatuko da.\nGarraioari dagokionean, ahal den neurrian, joan-etorriak egitea saihestuko da. Kirol kolektiboen kasuan, salbuespenak salbu, ez dute hiru taldek baino gehiagok bidaia batera egingo.\nInstalazioetan COVID-19 gela bat egongo da, sintomak dituzten kirolariak isolatzeko eta zaintzapean eduki ahal izateko.\nPositiboren bat suertatuz gero, erakunde antolatzaileek, familiek eta klub parte-hartzaileek osasun-protokoloaren arabera jokatu beharko dute, COVID-19aren susmo eta kutsatze-sintomen aurrean. Gainera, kirolarien osasunarekin loturiko edozein gorabehera berehala jakinarazi beharko zaio COVID-klubaren arduradunari, eta, horrek, aldi berean, COVID-Federazioaren arduradunari jakinaraziko dio.\n37 kirol eta 72 modalitate\n2020-2021 edizioan 37 kirol-federaziok hartu ahal izango dute parte, eta 72 modalitate ezberdin garatuko dira.\nHauek dira federazioak eta modalitateak: ur azpiko jarduerak (igeriketa hegatsekin), xakea, atletismoa (kros eta pista), automobilismoa (karting), badmintona, saskibaloia, eskubaloia, beisbola (beisbol eta sofbol), txirrindularitza (BTT, errepidea), kirol egokituak, neguko kirolak (iraupen-eskia), mendiko kirolak eta eskalatzea (orientazioa, martxa erregulatuak eta eskalatzea), esgrima (floretea, ezpata), futbola (zelaiko futbola eta areto-futbola), gimnasia (GAF, GAM, GR), golfa (pich and putt eta zelaia), halterofilia, herri kirolak (proba konbinatua, sokatira eta trontza) eta hipika (doma klasikoa), judoa, karatea (kumite eta kata), kick-boxing (kick-light), borroka, igeriketa (igeriketa, waterpolo eta igeriketa sinkronizatua), padela, patinajea (abiadura, artistikoa eta hockey), pilota (esku-pilota, zesta punta, erremontea, laxoa, goma-paleta, larru-paleta, pala motza, trinketea, frontball eta frontenis); piraguismoa (kayak eta kanoa), arrauna (iolak eta arraun olinpikoa), errugbia, taekwondoa (borroka eta poomsae teknika), tenisa, mahai-tenisa, arku-tiraketa (aretoa, aire zabalekoa eta zelaikoa), triatloia (triatloia, duatloia eta akuatloia), bela (optimis eta laser) eta boleibola.\nProgramaren helburuak, besteak beste, hauek dira: kirol-arloko parte-hartzea ahalbidetzea, hezkuntza-izaera eta kirolaren balioen sustapena azpimarratuaz, eta kirol-jarduera inklusiboa bultzatzea, parte-hartzaileak diskriminatu gabe.\nEra berean, hainbat jarduera fisiko eta kirol-jarduera eskaini nahi dira, emakumeen kirola, ezarpen gutxiko kirol-modalitateak edo adin horietan izaera ludikoa dutenak sustatzeko, eta joko garbia, errespetua, inklusioa, berdintasuna, gainditzea eta adiskidetasuna bultzatzeko jarduerak eta keinuak sustatzea eta aintzatestea.\nPandemia-egoera dela-eta, NKIk "eskertu eta aitortzen du kirol-federazioak, klubak eta tokiko erakundeak egiten ari diren ahalegina, kirola osasun-bermeekin praktikatzeko”. Gainera, “familiei eta kirolari parte-hartzaileei eskatzen die ezarritako osasun-neurriak eta -protokoloak betetzen lagun dezatela”.\nNafarroako Eskola Jokoen logotipoa.\nKirolari gazte bat gomazko paletan jolasten ari da.\nDownload Nafarroako XXXIV. Kirol Jokoak deitu dituzte, osasun segurtasuneko protokolo zorrotzekin as PDF


Batxilergoko ikasleek lehen aldiz igel sintetikoak eta errealista hautematen dituzte - BGR - TELES RELAY\nHasiera SCIENCE Batxilergoko ikasleek lehen aldiz igel sintetikoak eta errealista hautematen dituzte - BGR\nBatxilergoko ikasleek lehen aldiz igel sintetikoak eta errealista hautematen dituzte - BGR\nIgela disekzioa garai batean herrialdeko batxilergoko ikasleentzat (eta batzuetan unibertsitateko ikasleentzat) pasabide erritua zen. Ikasgelak zeharkatzen ari zaren bitartean, beste ikasleak horretaz hitz egiten entzuten duzu eta gustatzen bazaizu edo gorroto baduzu, zoritxarreko igelarekin zure hitzordua lehenago edo beranduago izango duzu.\nEskola askok tradizioari jarraitzen diote herrialde honetan. gaur egun beren zientzia eskolak nahiz eta batzuek zertxobait murriztu dituzten jarduerak. Floridako JW Mitchell High School-eko ikasleek duela gutxi itxita eduki zituzten igelak, baina ez ziren ohiko anfibioak. Igelak beren bizitzako kideen erreplika sintetikoak ziren, barneko organoak eta ehun faltsuak zituzten\n. Bat irekitzeak eta beren barnera sartzeak ez du urdailarentzat benetako anfibio batean murgiltzea bezain txarra, baizik eta animalien gorputzaren barruko funtzionamenduari buruzko ikuspegi bera eskaintzen die ikasleei.\nIgelaren ereduak berdinak dira. tamaina erreala bezalakoa, baina ez dira merke ateratzen. Igela sintetiko bakar batek 150 dolar balio du. Hori garestia dela dirudi, batez ere klase bat gehiago erosi beharko luketen eskola barrutiarentzat, baina hemen arazoa berrerabilgarriak direla da. Behin eta berriz muntatu daitezke eta horrek esan nahi du ikastetxe batek klase bat behar adina erosi dezakeela eta klase bakoitzak igelak berak disekatzen dituela.\nUrte askotan zehar, igel faltsuak beraiek ordaintzen dituzte. . Hobari gisa, horrek uzta pixka bat behar duen benetako igel kopurua murrizten du, ikasleak bota arte bota ahal izateko.\nIrudiaren iturria: JWMHS\nAurreko artikuluan Sarah Ferguson: Nola bihurtu zen Printze Andrewren emazte ohia, Fergie, zorretan?\nHurrengo artikuluan #pakgnepoupymurielblanche pakgne 3 denboraldiko super langilea !!! - Hemen bideoa


Zer erretzen da Amazoniatik ateratzean? | Consumer\nZer erretzen da Amazoniatik ateratzean?\nBasoko ia 7 milioi km2 daude planetako biodibertsitatearen hamarrena eta munduko ur gezaren bostena\narabera: Igandea, 2019ko irailaren 01a\nBaso-sute guztiek min eta inpotentzia handia eragiten dute. Espainian, zoritxarrez, badakigu uda bakoitzean sua piztu beharko dugula herrialdeko hainbat lekutan, batez ere negua euri gutxiko negua izan bada. Arrazoiak asko dira, baina mendiak uztea eta giza arduragabekeriak metxa perfektua dira. Aurten, Kanaria Handiko sute izugarriak oraindik itzalita ez zeudenean, berri kezkagarriak iristen hasi ziren “planetaren birika” deritzonetik: Amazoniar oihana sutan.\nEstatu Batuetako hegoaldean hasten da denboraldi lehorra, su-arriskua handiagoa denean, eta dagoeneko 73.000 sute erregistratu dira, 2018an baino %70 gehiago. Izan ere, Amazoniako oihaneko Boliviako zatian bakarrik milioi bat hektarea erre dituzte orain arte.\nSute horiek munduko baso tropikal handiena oihantzeko tresna gisa sortzen dira. Deforestazio-tasa %45 handitu da 2018tik, eta ez dago zalantzarik suzko olatu hori nahita eragindakoa dela, giza ekintzak eragindakoa eta nekazaritza eta abeltzaintzako hedapenarekin zuzenean lotua (haragia, soja, etab. ekoiztea). ), Brasilgo Amazoniako Ingurumen Ikerketarako Institutuaren (IPAM) datuek berretsi dutenez.\nGuztiok galtzen dugun hektarea bakoitzeko, eta horregatik, larrialdi global baten aurrean gaude: Amazonia galtzen badugu, klima-aldaketaren aurkako borroka galtzen dugu. Amazonasko basoek eginkizun kritikoa dute klima-aldaketa arintzeko, eta sute beldurgarri horiek areagotu egingo dute landaretza eta lurzoruen materia organikoa erretzean sortzen diren karbono-emisioen klima-krisia. Bestalde, kaltetutako eremuak ahulagoak izango dira lehorteetan, uholdeetan eta klima-aldaketaren beste ondorio batzuetan.\nSuteen berehalako eragina milaka animalia eta landare hiltzen dira, besteak beste, espezie enblematikoak eta garrantzi ekologiko handiko jaguarrak. Sugarrek, gainera, habitata galtzea eragiten dute, eta horrek arriskuan jartzen du espezieen biziraupena.\nIrudia: Michel Gunther\nEta, jakina, inpaktu sozialak, ekonomikoak eta osasun-inpaktuak eragiten dituzte. Inguruko eskualdeetako eta beste hiri batzuetako airearen kalitatea arriskuan jartzen dute, hala nola Sao Paulo. Tokiko ekoizle txikien eta herri indigenen bizi-baliabideentzako kaltea nabaria da, besteak beste, bizi daitekeen lehengaia, zura, galtzen baitute.\nAmazonia eskualde erraldoia da eta zortzi herrialde eta Guyanako itsasoz haraindiko Frantziako lurraldea hartzen ditu. Bertan 34 milioi biztanle bizi dira; horien artean, 500 talde indigenetatik gora daude, batzuk oraindik kontaktatu gabe. Ia zazpi milioi km2 baso daude planetako biodibertsitatearen hamarrenean, eta 40.000 landare-espezie eta 2.200 berri berri daude 1999an. Munduko karbono-erreserbaren% 10 da, eta munduko ur gezaren bostena ere bai.\nWWF duela 30 urte baino gehiagotik dago lurrean, bere aberastasun handiari eusteko, legez kanpoko zur-trafikoa amaiarazteko eta komunitate indigenekin lan egiteko, ekologikoki jasangarriak diren konponbideak bilatzeko. Amazoniako babes-politikak jarri behar dituzte martxan gobernuek, eta babes-eremu berriak bultzatu, eta funtsezkoa da Amazonia ekosistema gisa kudeatzeko koordinatzea, mugek naturan zentzurik ez dutelako.\nAzken egunotan, eta jasotzen ditugun albiste tristeen aurrean, gizarte zibilaren kezkarekin bat egiten dugu eta Brasilgo, Boliviako, Kolonbiako, Peruko, Ekuadorreko, Venezuelako, Guyanako, Guyanako, Venezuelako, Guyanako eta Surinam-eko buruzagi politikoei deforestazioari aurre egin diogu, Amazonia babesteko. Gaur egun, ezerk ezin du arreta jarri benetan axola duenaren inguruan: naturaren kontserbazioa, Amazoniako eta planeta osoko jendearen ongizatea. Zuk ere urrats bat eman nahi baduzu, zatoz gure ‘Amazoniaren aldeko Elkartasun Manifestua’ atalera. Gertatzen ari dena partekatzen dugu, gure planetan jokatzen dugu.


Maltzaga argazkiz argazki — Eibarko Kultura Ondarea - Egoibarra.eus\nMaltzaga argazkiz argazki\nGaur egun, zubiak ugaldu zaizkion pasoko leku hutsa bada ere, sasoi batean eliza, etxea, eskola eta kantina zituen auzoa izan zen\n1959ko maiatzaren 10. Jaunartzeak San Rafael elizan.\nMaltzagakoak (agiri zaharretako Madalçaga) harro daude auzoaz eta San Rafael eguna - urriaren 24a- dute elkartzeko egun seinalatutzat, horixe baita auzo hartako zaindariaren jai eguna eta han zegoen elizatxoaren izena. Tren geltokia han jarri zenean, XX. mendearen hasieran, nortasun handiko auzoa jaio zen, bere eskola, eliza, etxeak eta kantina zituena.\nLehenengo eskola unitarioa –gaur egun errepide ondoan dagoen etxe zuritik 40 bat metrora zegoena- 1956 inguruan bota zuten. Bigarren eskola, Sustaeta jaunak zuen zentral hidroelektrikoaren gela handi batean ipini zen (gaur egun Delteco dagoen lekuan). Berrogei umetik gora batzen zen han, lauzpabost urtetik hamalaura bitartekoak. 1960an amaitu zuten eskola berria, gela bikoa, bata neskena, bestea mutilena. Gaur egun errotonda dagoen lekuan zegoen. Autobidea egiterakoan eskola hura bota egin zen.\nSan Rafael eliza 1927ko martxoaren 13an inauguratu zuten. Gerratean txikituta geratu arren, laster berreraiki zuten eta berriro inauguratu zuten eliza zaharberritua 1944ko urriaren 24an. Orduko egunkariek dioskutenez, 70eko hamarkadan elizari su eman zioten eta orduantxe galdu zen betiko.\nMaltzaga leku garrantzizkoa zen, pasoko lekua eta tren-aldaketarako lekua. Etxeak ere jaso zituzten 1925ean –gero, 1942an beste solairu bi gehitu zitzaien- trenbidean lanean ziharduten langile guztientzat eta haien familientzat; kantina famatu bat ere bazen han, trenez aldatu eta Gasteizera edo Donostiara zihoazen bidaiariei jana eta edana ematen ziena; 50eko hamarkadara arte, hango erromeriak inguruko entzutetsuenak ziren. Gasteizerako trena kendu zutenean, 1967an, tren-geltokiak indarra galtzera auzoak ere behera egin zuen. Geroztik ez du bururik jaso eta gaur egun zubiz beteta dago.\nJose Luis eta Patxi Murgoitio anaiek utzitako argazkiek ederto asko erakusten digute auzoak izan duen bilakabidea; erretratu horiek dira Maltzaga auzoak sasoi batean izan zuen nortasuna erakusten digutenak.\nKontsultatu Eibarko tren geltokiari buruzko informazioa gure webgunean.\nArgazkian: Leoncio, Margarita (auzoko maistra), Roberto Uribarri, Jose Antonio Larrañaga, Pakita Gorostidi, Jose Luis Murgoitio, Xabier Txurruka, Pedro Lupeña, Juan Jose Rodriguez, Jose Andres Aldazabal, Itziar Monasterio eta Patxi Murgoitio umeak. Argazkia: Jose Luis eta Patxi Murgoitio


Zer da maneki-nekoa? Adaki Komunikazioa Gipuzkoan dagoen publizitate eta komunikazio agentzia da.\nLos astilleros vascos inician su camino hacia la transformación 4.0\nZer da maneki-nekoa?\nManeki-nekoa, zortearen eta aberastasunaren katua ere deitua, Japoniako eskultura sinbolikoenetarikoa da. Etxeetako edo negozioetako sarreran aurki daitekeen figura honek aberastasunaren eta oparotasunaren ikur garrantzitsu bat irudikatzen du.\nManeki-neko hitzak etimologikoki bi hitz batzen ditu: “maneku” (招く) aditzak “sartzeko gonbitea egin” esan nahi du eta “neko” (猫) hitzak, berriz, “katua”.\nKondairak dio jauntxo feudalen garaian, bazela Tokion apaiza bat bere katuarekin bizi zena arazo ekonomiko larriak jasaten zituen tenplu erlijioso batean.\nArratsalde batean, tenpluaren inguruan ehizan ari zen jauntxo feudal bati ekaitzak harrapatu zion eta zuhaitz baten azpian babestu zen euritik. Euria baretzeko zain zegoen bitartean, gizonari laguntza ematera gerturatu zen apaizaren katua begiztatu zuen. Katuak berari jarraitzeko esan zion eta jauntxo feudala katuarengana hurbildu zen momentuan, tximistak ordura arte babestu zion zuhaitza erdibitu zuen.\nGizonak, eskerrak emateko asmoarekin, tenplu xumearen konpontze lanak finantzatu zituen eta geroztik, tenpluak aurrera egin zuen. Katua hil ondoren, maneki-nekoa sortu zen bere ohoretan. Egun hartatik aurrera, maneki-nekoaren presentziak zorte ona dakarrela diote. Horrela izango dela espero dugu.\nInformazio gehiagorako: http://es.wikipedia.org/wiki/Maneki-neko


2022ko aurrekontuen zati bat ondarearen balioa nabarmentzeko bideratuko dute Mallabian - Mallabia - Anboto.org\n2022ko aurrekontuen zati bat ondarearen balioa nabarmentzeko bideratuko dute Mallabian\nJoseba Derteano 2021-12-13 09:00\nAzaro amaieran, 2022ko aurrekontuak onartu zituzten Mallabian. 2.287.460 eurotan parekatu dituzte sarrerak eta irteerak. EAJren aldeko botoekin egin zuten aurrera. Inbertsioen atalerako, 300.000 euro gorde dituzte. 60.000 euro inguru herriko ondarea ezagutarazteko erabiliko dute.\n"Mallabian, jendeak ezagutzen ez duen ondare baliotsu bat dagoela uste dugu eta horren balioa azpimarratzea izango da gure lehentasuna datorren urtean", azaldu du Igor Agirre alkateak. Ondare horren artean daude Oiz inguruko tumulua, San Juan inguruko ehorztokia eta Zengotita auzoko garbitegia, besteak beste. Gune horietan denetan, kartel informatiboak ipiniko dituzte.\nInbertsioetan, 50.000 euro gorde dituzte plazako kioskoaren inguruko proiektua egiteko. Agirrek azaldu du oraindino ez dutela erabaki bota ala eraberritu egingo duten. Proiektua gauzatzeko falta den dirua soberakinetik hartuko dute.\nEH Bilduk aurrekontuen kontra bozkatu du, hainbat arrazoirengaitik. Beranoko eta Arandoñoko ur edangarriaren arazoari nahiz Goitako trafiko arazoari "aipamenik ez" egitea kritikatu dute. Horrez gainera, esan dute ez dakitela Mallabarrena azpiko parkearen inguruan proiektua idazten dabilen enpresa zein irizpidegaz dabilen proiektua gauzatzen. Kioskoari buruz, "aukera berriak sortuz egokitzea" da euren postura, "erabilera ematen zaion gunea da eta".


Herri Ondarea :: Mamukioa txarriarentzat\nMamukioak etxean usau dabez txarriei emoteko. Txarriak oinez ibilten ziran. Feriatik etxeetara eta baserrietara ekarten ebezan erosteko edo saltzeko txarrizainek. Txarri handiak ekarten ebezan eta eguzkiagaz pasauta etorten ziran, ia ibili ezinik; aurretik erabili ezinean kasik. Ekarri eta gaixotu egiten ziran, eztula-edo koiuten eben. Txarri bat edo bi hartzen ebezan, eta eztula eukiten eben, eta odolean aldikadeagaz egoten ziran; garau gorriz bete-beterik. Orduan, mamukioak egosten ziran eta uragaz emoten jakezan, eta gitxi jan ezkero, txarriari asko gustetan jakon zeozegaz nahastetan eben mamukio-ura, eta ura edan eragin txarriari. Mamukioak egosi egiten ziran, eta hareen ura eta eurak be emoten eutseezan. Mamukioak orri zabala daukienak dira.\nInformer: Milagros Agirre\nArtazuriketak eta labasua\nSagarrak saltzen Santanderrera


Play jokoa Sonic the Hedgehog Online:\nBeno, nork ez du ezagutzen abisatu eta prickly Sonic du? Gure heroi gogokoena, jokoaren platformers ( Sega ) ordenagailurako bertsioa da abenturak jarraipena. . Play jokoa Sonic the Hedgehog konektatuta.\nTekniko jokoa Sonic the Hedgehog ezaugarri\nGame Sonic the Hedgehog gehitu: 28.07.2011\nJokoa jokatzen: 118808 aldiz\nGame Rating: 4.14 errondan 5 (613 kalkuluen arabera,)\nBezalako jokoa Sonic the Hedgehog Jokoak\nSoinu anaiek arrakastatsua\nSonic arraza area\nGabonetako Hiri Sonic\nSonic Passion for labirinto\nDeskarga jokoa Sonic the Hedgehog\nEmbed Joko Sonic the Hedgehog zure web orrian:\nJokoaren txertatu Sonic the Hedgehog zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Sonic the Hedgehog , eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Sonic the Hedgehog -rekin, baita ere, jokoa jokatu zen:


<<Anaien arteko guda>>\nORDUKO VIETNAMEKO GUDA: GAURKOA\nAzkenak, amerikarrak. Lehenago, frantsesak, ingelesak, japoniarrak... Aspaldian, mongolak, txamak, jemerrak, txinatarrak... Guztiekin borrokatu. Guztiak gailendu.\n58.183 amerikar soldadu hil edota desagertu ziren borroketan, 223.748 hego vietnamdar, Vietcong eta Ipar Vietnameko hildakoak milioi bat baino gehiago. Eta lau bat milioi zibil (populazioaren %l0) zauritu edota hilik suertatu, gehienak iparraldekoak, amerikarrek eragindako bonbardaketak zirela eta.\nAlde desmilitarizatua. 1954. eta 1975. urteen artean Ben Hai ibaiak Vietnameko Errepublika (hegoaldekoa) eta Vietnameko Errepublika Demokratikoa (iparraldekoa) banatzeko balio izan zuen. Ibai bazter banatan zabaldu- tako eremuari alde desmilitarizatua esaten zitzaion. Izen hori hartu bazuen ere, munduko alderik militarizatuena izan zen gerran. Quang Tri, The Rock-pile, Khe Sanh, Lang Vay eta Hamburger Hill orduko telebistako programetan amerikar etxe askoren hotzikara eragin zuten izen batzuk baino ez dira.\n1954. urtean, Ho Chi Minhen Gobernuak armistizio bat sinatu zuen Ginebran Frantziako Gobernuarekin; adostutako puntuetan Ben Hai ibaiaren inguruan alde desmilitarizatua egitea zen. Akordioak argi eta garbi esaten zuen egindako banaketa aldi baterakoa izango zela, baina hitzak ibaiak eraman zituen, eta 1956an egin behar izan zituzten hauteskundeak bertan behera gelditu ziren eta Vietnam bi estatutan eta bi ideologiatan gelditu zen banaturik: iparraldekoa komunista eta hegoaldekoa katolikoa eta antikomunista zen Nago Dinh Diem presidentearen agindupean.\nAnaien arteko guda. Hegoaldeko askapen-mugimenduaren aldeko kanpaina 1959. urtean hasi zuten iparraldekoek. Ho Chi Minh ibilbidea -frantsesen aurkako gudan oihanean barna jangaiak eta armak iparraldetik hegoaldera egindako bidea handitu egin zuten eta Hanoiko gobernuak NAF (Nazio Askapen Frontea) osatu zuen, gerotxoago, Vietcong (Vietnameko komunistak) izenarekin ezagutuko zena. Soldadu amerikarrek “Charlie” esaten zieten Vietcongekoei.\n1964. urtean ipar vietnamdarrek tropak infiltratu zituzten Hego Vietnamen. Eta 1965eko hasieran, Saigoneko gobernuaren egoera kaotikoa zen: hilero bi mila soldaduk desertatu, eta astero hiriburu bat galtzen zuten. Ejertzitokoak Hue eta Danang-etik alde egiteko prest zeuden, eta Hego Vietnameko erdialdea jaustear zegoen. Gutxi falta zen amerikarrek egoera “zuzentzeko”.\nOrduko guda aitzakia. Amerikar gobernuak 1960ko hasieran bidali zituen lehenengo destakamenduak Vietnameko hegoaldera. Lydon Johnsonek honako hitzak esan zituen handik urte gutxira burutuko zuten triskantza zuritzeko: “Horrelako herrialde bat noraezean joaten baldin bada bere askatasunari eutsi ezin diolako, zer gertatuko da ondoko herrialde txikiekin ?” Orduko amerikarren helburua (Iraken bezala) demokrazia zabaltzea, eta askatasunaren alde egitea izan zen. Baina benetako arrazoia komunismoari hortzak erakustea izan zen.\nLUR AZPIKO TUNELAK. Alde desmilitarizatutik oso gertu Vinh Moc dago. Bertako biztanleak ikusi zutenean euren etxetxoek ezer gutxi lagun ziezaieketela bonben aurrean, lurra zulatzen hasi ziren. Familia askok tuneletan bizi, eta amestu zuten; hamazazpi ume jaio ziren lur azpiko erditze-geletan. Guk bertan jaiotako bat ezagutzeko aukera izan genuen: Ti zuen izena. Berak lagundu zigun eskuargia eskuan, lur azpiko zoko-mokoak arakatzen. Vinh Moceko tunelek hiru maila zituzten: sakonena hogeita hamahiru metrora zegoen; azalekoena hamabira. Hiruren bat pertsona bizi omen ziren, eta labirintoetan sukaldeak, sendatzeko gela, logelak... zituzten. Emandako eskupekoa eskertzeko Tik ezin izan zuen hitzez adierazi: orduko bonbek gormutu utzi zuten. Dena den, bere irribarrea nahikoa izan zen orduko jaio berriaren mainak irudikatzeko. Tunelek behin baino gehiagotan pairatu behar izan zuten bonben metraila; halarik ere, “zulatze izeneko bonbak” omen ziren kalte egiteko ahalmena zuten bakarrak.\nHo Chi Minhetik (lehengo Saigon hiriburutik) hurbil, aldiz, Cu Chiko tunelak daude. Hauek lehenagokoak dira. Hauek Vietminh-ekoek egin zituzten (1940-etik 1965.era arte) frantsesen aurka borrokatzeko. Tet izeneko ofentsiban Cu Chiko tunelek garrantzi handia izan zuten Saigonen kontra egiteko. Amerikarrek era guztietako trikimailuak erabili zituzten tunelak topatzeko: batzuetan, artzain-txakurrak ezkutuko atakak eta gerrillariak aurkitzeko. Vietcongekoak, horretaz jabeturik, amerikarren arropa janzten, eta euren xaboiaz garbitzen hasi ziren txakurrak nahasteko. Besteetan, lur azpiko pasabideetan sartzen ahalegintzen ziren amerikarrak. Horrelako soldaduek “tuneletako arratoia” zuten izena. Borrokaldi hauetan amerikarrek hildako asko izan zuten. Bertan bizi izaten ziren 16.000 pertsonetatik 6.000k bakarrik lortu zuten bizirik irtetea. r\n1964ko abuztuan Tonkin-eko golkoaren gorabeherak erabakigarriak izan ziren Vietnameneko gudari hasiera emateko. Maddox eta Turner izeneko gerrauntziek salatu egin zuten Vietnameko iparraldeko kostan nabigatzen zeudela izandako erasoa. Harrez geroztik, Johnson lehendakariak aginduta, amerikarrak etengabe aritu ziren Ipar Vietnameko populazioaren aurka. Operazio batean bi hegazkin galdu zituzten, eta hauetako baten pilotua (Everet Alvarez) guda honen lehenengo atxilotua izan zen. Handik egun gutxitara, Amerikako kongresuak laguntza osoa eman zion Johnson presidenteari edozein neurri hartzeko, eta 1973. urtera arte erabaki horretaz baliatu ziren orduko presidenteak nahi izan zutena egiteko. 1966an Washingtoneko mandatarien hiztegiak honako hitzak baino ez zituen ezagutzen: “baketzea” “arakatu eta txikitu” eta “tiro egiteko aukera”.\n«1966an Washingtoneko mandatarien hiztegiak honako hitzak baino ez zituen ezagutzen: “baketzea”, “arakatu eta txikitu” eta “tiro egiteko aukera”»\nVietnameko gudan egindakoa legitimatzeko amerikarrek Australia, Zelanda Berria, Hego Korea, Filipinak eta Tailandiako gobernuen onespena izan zuten. “Mundu libreko indar militarrak” izendatu zituzten amerikarrek orduko aliatuak. Australiak bidali zuen soldadu kopururik handiena: 46.852. Hauetatik, 496 hil egin ziren.\nZirt edo zart egiteko ordua. 1968ko urtarrilaren 21an , iparraldeko tropek alde desmilitarizatuan eta Laoseko mugatik hurbil zegoen Khe Sanh izeneko base-militarra eraso egin zuten. Borrokaldi hau oso garrantzitsua izan zen Vietnameko gudan: handik hamar egunetara Tet izeneko ofentsiba bultzatzeko, eta amerikarrek arreta galtzeko, ondo pentsaturiko trikimailua izan zen. Urtarrilaren 31ko gauean, herria Ilargiaren Urteberria ospatzen zegoela, Vietcongekoek ehun hiri baino gehiagotan Tet ofentsiba gauzatu zuten; EEBBek Saigonen zuten enbaxada ere euren kontrolpean gelditu zen; hori dena telebistako kamaren aurrean.\nKhe Sanhen ustekabean harrapatutako hego-vietnamdarrek eta amerikarrek -dirudienez, zerbitzu sekretu amerikarrek oker handia egin zuten- emandako erantzunak kalte handia eragin zien Vietcongekoei eta populazio zibilari. Vietcongekoek borroka galdu bazuten ere, Tet izeneko ofentsiba arrakastatsua izan zen eurentzat: handik aurrera gudaren kaltea janezina izan zen amerikarrentzat.\nOfentsiba horretan mila bat amerikar eta bi mila hego vietnamdar hil ziren. Vietcongeko hildakoak, hamar bat aldiz gehiago izan ziren: 32.000 guztira. Aste bete lehenago Khe Sanheko gatazkan, bostehun amerikar eta hamar mila ipar vietnamdar zendu ziren.\nNixonen eskola. Richard Nixon hauteskundeak irabazteko Vietnameko gerraz baliatu zen. 1969ko uztailean, Nixonek bultzatutako “ezkutuko plana” zabaldu zuten: Asiako nazioei “autosufizienteak” izateko eskatzen zieten defentsa kontutan. Kontuak kontu, gezurrak gezur, praktikan guztiz kontrakoa egin zuten: 1969ko apirilean, ordura arteko soldadu amerikar kopurua gainditzea lortu zuten (543.4000). Urte berean, isilpean, Kanbodiako eskualde asko bonbardatu\nzituzten, eta hurrengo urtean infanteria unitateak sartu. Ipar Vietnamekoek, jemer gorriek lagunduta, Kanbodiako lurretan aurrera egitea lortu zuten, eta 1970-ean herriaren erdia kontrolpean zuten.\n«Soldadua, nire soldadua, egia esango dizut: ejertzitoa kaka zaharra da»\nBitartean, Vietnameko gudaren aurkako mugimenduek indarra hartu zuten mundu osoan. Kent-eko (Ohio) unibertsitatean egindako manifestazio baketsu batean lau manifestari hil zituzten poliziek.\nBarrakoietan, kuarteletan eta espetxeetan sortutako taldeak eta leloak zabaltzen joan ziren: “Soldadua, nire soldadua, egia esango dizut: ejertzitoa kaka zaharra da!”. Gudak sortutako zauriak sukar handia eragin zuen EEBBko gizartean.\n1972ko udaberrian, ipar vietnamdarrek erasora jo zuten paralelo 17tik; horren aurrean amerikarrek bonbardaketak areagotu, eta minak ipini zituzten kaietan. Haiphong eta Hanoiko “gabonetako bonbardaketak” Ipar Vietnamekoek amore emateko pentsatuta baldin bazeuden ere, 1973ko urtarrilaren 27an Parisen sinatutako bake akordioan EEBBek, Ipar Vietnamekoek, Hego Vietnamekoek eta Vietcongekoek su-etena sinatu zuten. Horrek amerikar tropen aldentzea eta 590 amerikar presoen askatzea ekarri zituen.\nAGENTE LARANJA. Vietnameko gudan amerikarrek munduko substantziarik hilgarriena (dioxina) erabili zuten. Hogeita hamahiru urte igaro ostean egindako kaltea jaioberri askoren deformazioetan eta naturan nabaria bada ere, EEBBko gobernuak, oraindik, ez du aintzakotzat hartu egindakoa; ez dira jabe tu, antza, 66.000.000 litro produktu-kimikoa zabaldu zutenik.\nHauexek dira bertako batzuen testigantzak: “Kolore asko izan genituen aukeran: laranja zabalduena izan zen, baina urdina eta zuria ere izan genituen”; “Hasiera batean laino edota lanbroa zelako ustea nuen, baina ikusi nituenean eguzkiaren printzak, momentuan jabetu nintzen ezin zitekeela lainorik izan; gerotxoago esan zidaten toxikoa zela”; “Euren taktika begi-bistakoa zen: toxikoak erabiltzen zituzten zuhaitzak botatzeko, gero eremu zabalak erretzeko napalma edota “alfonbra” izeneko bonbak erabili zituzten”; “Zabaldutako pozoiari aurre egiteko esku-oihalak erabiltzen genituen uretan bustita; urik ez genuenean txiza erabiltzen genuen”.\n1.000.000 bat pertsona inguru hil zituen agente laranjak. Hauetako 15.000, umeak ziren.\nOrduko bonbek bezala, gaurkoek eta biharkoek ere airean eskegitako eten-puntuak dirudite, norbaitek puntu eta jarrai idatz dezan zain.\n«Orduko bonbek bezala, gaurkoek eta biharkoek ere airean eskegitako eten-puntuak dirudite, norbaitek puntu eta jarrai idatz dezan zain\nGudaren azken astinduak. CIAko agente eta teknikari batzuk kenduta, amerikar arrastorik ez zegoen Vietnamen. Halarik ere, gudak, artean, bere garroak zabalik zituen bertakoen arteko odola zurrupatzeko. 1975eko urtarrilean Ipar Vietnamekoak gogor saiatu ziren: artilleria astuna eta tankeak erabili zituzten ordura arte amerikarrekin bat egindako hego vietnamdarren aurka. Hegoaldeko destakamendu askok hanka egin zuten hegoalderantz, milaka eta milaka zibilek lagunduta. Hué, Danang, Quy Nhnom, Nha Trang tirorik egin gabe izan ziren menperatuak.\n1967az geroztik boterean egondako Nguyen Van Thieu-k 1975eko apirilaren 21.an bertan behera utzi bere kargua, eta alde egin zuen milioika dolar patrikan. Vietnam iparraldeko tropek aurrera egin zuten Saigonera heldu arte, eta\n1975eko apirilaren 30ean tankeek Saigoneko Independentzia jauregiaren ateak (gaur egun, Batasunaren jauregia) bota zituzten. Duong Yan Minh jenerala, berrogeita bi ordutan lehendakaria, errenditu egin zen eta guda bukatutzat eman zuten. Amore eman baino lehenagoko orduetan/ EEBBetako enbaxadako teilatutik azken amerikarrek ospa egin zuten helikopteroz itsas kostatik hurbil itxaroten zeuden itsasontzietara. Horrelaxe bukatu zen militar amerikarren esku hartzea hamarkada bat igaro ostean.\nGaraipen egunean komunistek Saigon izena baztertu, eta Ho Chi Minh bataiatu zuten orduko hiriburua.\n«Gauean, afaltzen geundela, neskatxo polit bat etorri zaigu, eta postaletako Vietnamen ederra erakutsi digu, baina bere bizimodua ez da horren polita»\nKostata, baina azkenean Ho Chi Minh-era (Saigon) heldu gara, Vietnameko Alderdi Komunistaren sortzailearen hirira. Erdigunera doan autobusa hartu aurretik aireportuan bertan egin dugu diru-aldaketarena eta euro baten truke hamazortzi mila eta bostehun dong eman dizkigute. Girotze aldera-edo, autobus gidariarekin bertakoen hizkuntzan lehenengo hitza erabili dugu: Xin chaó, kaixo! Zazpi bat kilometro daude erdigunera eta bi mila dong ordaindu ditugu pertsonako. Egindako tartean begiak ezker-eskuinera aritu dira ikusitakoa xurrupatu nahian, eta denetariko mosaikoa ikusi dugu: emakumezko nagusiek erabiltzen duten kono-formako kapela (non bai tho-a), Honda Futurean tente doan neskatxo pinpirina takoi handiak jantzita, eguzkiaren beroak estutzen duen gorbatadun enpresarioa sakelako telefonoari atxikiturik edota kalearen bazterrean eskua luzatutako elbarritua. Trafikoa eta zarata itzela da eta motorrak ezkailuen antzera kaleen zirrikituetan ezkutatzen dira. Hamasei barrutitan dago banatuta Ho Chi Minh. Gure liburuaren arabera gunerik interesgarrienak lehenengo barrutian daude eta guk liburuak zer esan, hori egingo dugu. Gu Pham Ngu Lao aldean gelditu gara. Alei du izena aukeratutako min-hotelak eta zortzi dolar ordainduko dugu eguneko. Oso leku atsegina iruditu zaigu eta logela txukuna. Tramankuluak bertan laga eta ziztu bizian abiatu gara kalera hiriaren mapa eskuan. Gosetuta gaude eta Lemon Grass jatetxea aukeratu dugu bazkaltzeko. Zerbitzariaren irribarreak arrain-ontzi baten ondoko mahaira eraman gaitu. Vietnamitaz idatzitako menuaren eleek eltxoak akabatzean hartzen duten itxura bertsukoa dute gure irudiko. Eskerrak kartaren txoko batean gure moduan lotsatutako ingelerazko hitzei. Halarik ere, alferrikako ahaleginak egin ditugu menua behin eta berriro irakurtzen. Azkenean, begi neurriz aukeratu dugu. Begi bistan ez dugu ez sardexkarik, ez koilararik. Bertakoek ez dute gure tresneriaren beharrik. Bertakoek zotzak erabiltzen dituzte. Baina horretan ez da bukatu gurea. Lapiko handi batean berotutako ura ekarri digute eta azpil batean olagarroa gordinik. Zerbitzaria gure estualdiaz jabetu da eta olagarroa ur berotan sartu du egosteko-edo. Gero, gure baserrietako untxiek jango zituzten belarretan bildu olagarroa eta amak umeari ahora eman ohi dion antzera jardun du gurekin. Bostehun bat errezeta baino gehiago ei dago Vietnamen; hala ere, guk oraingoan ez dugu asmatu. Eskupekoa utzi tam biet, agur! esan eta ospa egin dugu.


VI.Atala: Estatutu Aldaketa, Iraungipena eta itzultzea (art.38-42)\n38. ARTIKULUA.- Zuzendaritza Batzordeak Estatutu hauel aldaketa bultza dezake baldin eta Fundazioaren xedea hobeki eta egokiago betetzearren egiten bada. Aldaketarako akordioa Batzorde honen partaidegoaren bi herenek hartu beharko dute gutxienik.\n1.-Aldaketarako akordioak honako baldintza hauek bete beharko ditu ezinbestean:\nA) Aldaketa eskatzen duen arrazoiaren azalpen zehatza.\nB) Aurreko artikuluak ezarritako baldintza bete izanaren egiaztapena.\nD) Estatutu hauetan egindako aldaketaren edukia.\nE) Aldaketaren eginkortasunari buruzko azterketa eta, behar delarik, instalakuntzak egokitzeko egitaraua.\n2.- Horretarako gai den Organismoak, proposamenari baiezkoa eman ondoren akordioa bere eginik, Euskal Herriko Kultur Fundazio Pribatuen Erregistroan sarrera emango dio.\n40. ARTIKULUA.-Fundazioa deuseztu egindo da:\nA) Zuzendaritza Batzordeak ez beste pertsonak, agintek edo eskumenek, Batzordearen baimen espresurik gabe, Fundazio Gutunaren edo Estatutu hauen xedapenak errebokatu, aldatu edo nahastu ditzanean.\nB) Ezein organismoak, agintek nahiz Tribunalek, Estatutuetan bermaturiko Fundatzaileen xedea oztopatu, urritu, aldatu edota eraso nahi izanez gero, errespetatu, begiratu eta bete nahi ez izatekotan.\n41.ARTIKULUA.-Fundazioaren iraungipenerako irekitako espedienteak aurkeztu beharko ditu derrigorrez:\nA) Iraungipena eskatzen duen arrazoiaren azalpen zehatza.\nC) Kitatzaileen izaendapenerako proposamena, hauen ekinbidearen egitaraua eta Fundazioaren ondasunen edota, ondarea salduko balitz, salmenta ondorengo irabazien banaketarako priektua; guzti honetan, libre jokatuko du Zuzendaritza Batzordeak, ondasunak bereak bailiran, nahiz horretarako, betiere Kultur Fundazio Pribatuen Arautegiaren arabera, legeak ezartzen dituen beharreko baimen jabe egitea derrigorrezkoa den.\n42. ARTIKULUA.- Fundazioa deuseztua izatekotan, beraren ondasun guztien itzultzea, hala Jose Miguel de Barandiaranek nola Eusko Ikaskuntzarena, Eusko Ikaskuntzaren alde egingo da.\nEusko Ikaskuntza Fundazioa baino lehen deuseztatuko balitz, ondasun guztiak Elkarte horrek araututa dituen instituzioetara itzuli ondoren, Jose Miguel Barandiaran jaunak ekarritako Obra bere edo bere oinordekoen eskuetara, testamentuak agindu bezala, itzuliko da.\nFundazioak, diru truke nahiz dohain, entitate publiko edo pribatuengandik eskuraturiko ondasun, eskubide eta errentak -subentzioak, dohaintzak eta herentziak bereziki-, erdi bana itzuliko zaizkio Jose Miguel de Barandiarani, edo hilik balego, bere oinordekoei, eta Eusko Ikaskuntzari, edo deuseztaturik balego, bere ondarearen jabe egingo liratekeen instituzioei.


Elkartea – Polígono 27\nHome / Elkartea\n27 Industrialdeko Jabeen eta Erabiltzaileen Elkartea, “APEMI”, 1997ko apirilaren 21ean eratu zen formalki; irabazi asmorik gabeko elkartea da, eta Eusko Jaurlaritzaren Elkarteen Erregistroan izena emanda dago (AS/G/067117/1997 zenbakia dagokio).\nEdonola ere, aipatu beharra dago Elkarte hau 27 Industrialdeko jabe eta enpresa elkarteen antolaketaren emaitza dela, Industrialdearen sorreratik bertan eratu izan diren elkarteen emaitza. Gogora ekarri nahi dugu proiektu honi hainbeste denbora eta ahalegin eskaini dizkiotela hainbat lagunen ekarpen eskuzabala.\nAPEMIren egoitza Sarroeta Pasealekuko 23. Zenbakian dago, 27 Industrialdearen sarrerako biribilgunearen alboan, ekipamendu komunitarioetarako 2 zenbakidun orubean.\nElkarteak bere bazkideen artean finkatutako kuota sistema bati esker eskuratzen ditu bere xedeak gauzatzeko baliabide materialak nahiz giza baliabideak.\nEgoitzan bi bulego daude, administraziorako, eta areto erabileraniztun bat, Zuzendaritza Batzordearen eta Bazkide Batzarraren bilerak egiteko, baita Industrialdearekin lotura duten bestelako bilerak eta ekitaldiak egiteko ere (bizilagunen komunitateen bilerak, langileentzako formazio ikastaroak, etab.).\nBazkideen Batzar Nagusia da erabakiak hartzeko eskumena duen organo gorena; baina horrez gainera, bada Zuzendaritza Batzorde bat ere, zuzendaritza organo iraunkor modura diharduena, administrazio kontseilu baten antzera. Elkartearen Lehendakaria erakundearen legezko ordezkaria da; ere berean, goian aipatutako bi organoen lehendakari gisa dihardu, eta berak betearazten ditu organo horiek hartutako erabakiak.\nKudeaketa administratiboa bi pertsonaren artean gauzatzen dute, Elkartearen bulegoan. Langile horiek, gainera, abokatu baten aholkularitza juridikoa jasotzen dute. Elkarteak arreta zerbitzu bat ere badu; bazkideek, eta Industrialdeari buruzko informazioa nahi duen beste edonork, erabil dezakete zerbitzu hori, astegunez eta bulego ordutegian.\nÓrgano de decisión supremo\nÓrgano de dirección permanente\nAtención al público en la sede de la Asociación\nElkarte honen Estatutuen bigarren artikuluak dioenez, honako hauek dira bere helburuak:\nIndustrialdeko azpiegitura komunak mantentzeko eta kontserbatzeko lan egitea.\nIngurunearen garapenerako beharrezko jarduerak gauzatzea.\nBazkideen ordezkari gisa jardutea, Administrazioaren aurrean, eta, bereziki, bazkideei aholkularitza eta defentsa eskaintzea, Industrialdearen interesei eragin diezaieketen gaiei dagokienez.\nIngurunean eragina izan dezaketen administrazio erabakien jarraipena egitea.Udalekin lankidetzan aritzea, Industrialdeari dagozkion gaietan eta, bereziki, hirigintzakoetan.\nKontuan hartuta hala Elkartearen Estatutuetan agertzen diren xedeak nola bere garaian Elkarte hau sortzeko aintzat hartu ziren arrazoiak, ez da batere harritzekoa ahalegin handienak Industrialdearen hirigintza arazoak konpontzera bideratzea. Horien artean, bereziki aipatzekoa da Industrialdearen orubeen birbanaketa espedienteari dagokion lana.\n27 Industrialdeko Jabeen eta Erabiltzaileen Elkarteak ordezkari gisa jarduten du administrazio eskumendunen aurrean. Eta, alderdi horretatik, garrantzi handiko eginkizuna du zerbitzuen prestazio zuzena bermatzeari begira: hondakinen bilketa, bideen garbiketa, saneamendua, Industrialdeko elementu komunak, telekomunikazioen azpiegituren hobekuntza, etab.\nEra berean, bazkideei aholkularitza ematen die beren jabegoari edo jarduerari buruzko auzietan. Hala, askotariko kontsultak egin ohi dizkiete, adibidez, zabaltze baimenei edo beste espediente administratibo batzuei buruzkoak, udal zergei buruzkoak, etab.\nElkartearen egoitza Industrialdearen sarreran kokatuta egonik, bertako enpresei buruzko informazio zerbitzu ona emateko moduan dago. Horretarako, hain zuzen ere, panel bat ezarri da Elkartearen egoitzaren fatxadan, Industrialdearen helbidetegia eta planoa dituen panel bat, eta bulego barruan, berriz, enpresak non dauden aurkitzeko bereziki diseinatutako aplikazio informatiko bat erabil daiteke.


Peaky Blinders • ZUZEU\nTelesailen urrezko aroan omen gaude, baina aurreko batean Urtzi Urkizuk beste perspektiba bat eman zidan twitter bidez gaiaren inguruan.\nAzkeneko 75 egunetan Miramongo platoetan ez da telesail bakar bat ere grabatu. 75 egun. @larretxea\n— Urtzi Urkizu (@urtziurkizu) March 15, 2016\nUrrezko aroa da, ezbairik gabe, baina bereziki industriaren erraldoienentzat. Gu, beti bezala, larre motzean. HBO bezalako ekoiztetxeek ekarri dituzte azken urteetako telesail esanguratsuenak: Los Soprano, Game of Thrones, Lost, Breaking Bad, Prison Break… eta aber luze bat.\nBritainia Handia ez da herri txiki bat, ez da ahula zinema eta telesail ekoizpenari dagokionez, eta baditu aski kanal munduan nahi dituen edukiak zabaltzeko; baina kontu honetan badirudi Estatu Batuek alde guztietatik jaten diotela esparrua. Irla britainiarrean ekoiztutako telesailak ez dira hainbeste iristen guregana, ez behintzat gaur aipagai dudana.\nPeaky Blinders. Miniseriea da, hau da, denboraldi batek hamahiru atal inguru izan ohi dituen bitartean, honek sei dauzka. Nik ikusi dut jada, eta ikaragarri gustatu zait. Narratibaz gaindi, giroa bera. Lehen Mundu Gerra amaitu ondorengo urteetan garatzen da istorioa, Birmingham hiri ingelesean, eta lau taldeen arteko talkak ikus ditzakegu.\n1.- Peaky Blinders: jokoaren bueltan egiten diren legez kanpoko apustuak kontrolatzen dituen familia dira, eta telesailaren protagonista nagusiak. Beren helburua negozioa zabaldu, egonkortu eta legalak bihurtzea da. Familiaren izenak arrazoi bat du: beren txapel ingeles horien pareko zatian bizar-xaflak jartzen dituzte, eta borrokan hasten direnean txapelak arma bezala erabiltzeko joera daukate.\n2.- Komunistak: Birmingham hiri industriala da, proletarioz betea, eta pentsa daitekeen moduan, lan baldintza oso eskasekin. Sindikatuek indar handia daukate, eta tartean badira iraultzari ekin nahi dioten militante komunistak.\n3.- IRA: urte hauetan Irlanda eta Britainia Handia gerran daude, eta Eirek 1921ean lortuko du bere zati baten independentzia. Birmingham langile irlandarrez beteta dago, eta IRA ez dabil urruti, arma eta diru iturri bila.\n4.- Gobernua: Belfasteko komisario nazkarriega bidaltzen dute Birminghamera IRAkoen atzetik, eta azkenean, beste talde guztiekin egiten du talka. Garai horretan Churchil zen barne ministroa.\nBi denboraldi atera dituzte jada. Telesail oso ona, benetan, animatu ikustera; gainera, miniseriea izanda ez dizue damutzeko astirik ere emango.\nPakito, pakito ganbelai, Peaky blinders, telesailak\nJokin Arrospide (Mahala): "Gertukoa gerturako, horixe dugu xede"\nSautrela 437: Txomin Peillen, Jack London eta Lur bat haratago


UPV/EHU eta BizBAK (Bizkaia Bilbao Arte eta Kultura) elkarteekin batera egindako Saila, «Filipinetako Zinema Berriari buruzko Saila-ren barruan».\nEmanaldia UPV-EHUko Ospakizun Aretoan (Abandoibarra).\nRaya Martin 1984an jaio zen, Manilan. Filipinetako Zinema Institutuan graduatu zen, 2005ean. Gidoilari eta dokumentalgile gisa egin du lan tokiko telebista katean, idatzizko prentsan, irratian eta online aldizkarietan. Canneseko Cinéfondation Résidence egoitzan onartu duten lehen filipinar zuzendaria izan da. Orain arte, zortzi film luze eta zenbait film labur zuzendu ditu, horien artean “Short Film About the Indio Nacional” eta “Autohystoria”. Bere lanaren atzera begirakoak egin dituzte Parisen, Buenos Airesen, Mexiko Hirian eta Las Palmasen.\nMartinen “Now Showing” filma 2008ko Canneseko Errealizadoreen Hamabostaldian izan zen. Bestalde, egin dituen azken lanak, “Independencia” eta “Manila”, 2009ko Canneseko zinema jaialdian parte hartzeko hautatu zituzten.\n2097 SAIOA - 2012/4/19\nINDEPENDENCIA · Filipinak/Frantzia/Holanda/Alemania ∙ 2009 ∙ 77 min.\nZuz.: Raya Martin ∙ G.: Raya Martin eta Ramón Sarmiento ∙ Arg.: Jeanne Laopirie ∙ Mnt.: Jay Halili ∙ M.: Lutgardo Labad ∙ Eko.: Atopic Films, Arte France Cinéma eta Razor Films ∙ Akt.: Sid Lucero, Alessandra de Rossi, Tetchie Agbayani, Mika Aguilos


Arabako ikastolen inguruan, txikiena protagonista, Olarizuko zelaiak festaz jantzi dira | Euskal Herria | Naiz\nJendetza batu da Araba Euskarazeko ikuskizunetan. (Jaizki FONTANEDA | FOKU)\nHaur eta gurasoak gustura egon dira ikuskizunetan abesten. (Jaizki FONTANEDA | FOKU)\nEuskal dantzen ikuskizuna. (Jaizki FONTANEDA | FOKU)\nEguraldia lagun, bertaratutakoek hainbat ikuskizunez gozatu ahal izan dute. (Jaizki FONTANEDA | FOKU)\nBi neska egurrezko materialarekin jolasten ari dira. (Jaizki FONTANEDA | FOKU)\nZinta dantza emanaldia. (Jaizki FONTANEDA | FOKU)\nUme batzuk saltoka jolasean. (Jaizki FONTANEDA | FOKU)\nHaur batzuek koreografia bat prestatu dute. (Jaizki FONTANEDA | FOKU)\n19 JUN. 2022 - 14:40h\nErredaktorea Gaur8 aldizkarian. Idazlea\nArabako ikastolen inguruan, txikiena protagonista, Olarizuko zelaiak festaz jantzi dira\nDuela 41 urte zazpi ziren, eta bat euskararen alde. Bat dira orain ere euskararen alde, baina zortzi Arabako alabak. Elkarlanean antolatu dute ahizpa txikiari laguntzeko jaia, Argantzon ikastolari, hain zuzen.\nZortzi alaba dantzari (Jaizki FONTANEDA | FOKU)\nBerandutu gabe hasi da Araba Euskaraz jaia, duela 41 urte egin zen leku berean: Olarizuko zelaietan, “8. alaba” lelopean. 10:00ak aldera jende mordoa ikusten zen zelai horietako inguru paregabean barreitatua, tenperaturak nabarmen gora egin baino lehen. Lehen ordutik puzgarriek bisitari txiki ugari hartu dituzte, eta hasiera ekitaldiaren ondoren, Gasteizko Musika Eskolako gaiteroak eta Aldatz elektrotxarangak Haritza, Pagoa eta Ametza guneak lotzen dituen ibilbidea egin dute, 19:00ak arteko ekitaldiei bide emateko: kontzertuak, dantzak, antzerkia eta bestelako ikuskizunak…\nZazpi ziren duela 41 urte, “Araba, zazpi talde, bat euskararen alde”, orduko edizioak izan zuen leloak adierazi zuen bezala, eta bat dira orain ere euskararen alde, baina zazpi gabe, zortzi, Arabako zortzi alabak, Liher Larrea Arabako ikastolen presidenteak gogorarazi duenez, ikastolen sorrerako auzolana baita edizio honen ezaugarri nagusia. Izan ere, Araba Euskarazen lehen edizioan bezala, elkarlanean antolatu dute gaurko jaia alaba txikiari laguntzeko, Argantzon Ikastolari, hain zuzen, «Zazpigarren alabaren zortzigarren alabari». Bertan, jende artean, Gaztela Mantxako administraziopeko herri arabar horretako alkate Pablo Ortiz de Latierro zegoen. Beste administraziopean badago ere, euskara herria da, Euskal Herria da, eta Larreak esan duenez, Trebiñuren arabartasunaren aldarri ere bada gaurko jaia.\nIka-mika eta guzti\nKoldo Tellitu Ikastolen Elkarteko lehendakariak agurtu ondoren, ikastolei egun hau guztiz gozatzea eragozten dieten laino batzuk ere badaudela esan du. Joan den apirileko hezkuntza ituna aipatu zuen, eurek ontzat jozutena. Bereziki zenbait kontzeptu biltzen dituelako, batez ere euskal hezkuntza zerbitzu publikoaren sorrera, hezkuntzan dagoen 'publiko'aren eta 'pribatu'aren arteko «polemika antzua» gainditzeko lehen urrats bat iruditzen zaielako. Hala ere, uste dute alderdiek, sindikatuek, hizkuntza komunitateak ez dutela itunean jasota zegoen ideia hori barneratu, eta ikastolek euskara eta euskal curriculuma bultzatzeko motore izaten eta Euskal Herri osoko ikastetxe guztientzak ikas material aurreratua egiten jarraitzeko asmo osoa dutela jakinarazi du. Azken egunetan «laino gehiago» agertu direla esan du, zenbait ikastolaren etorkizuna zalantzan jartzen duten proposamenak iritsi zaizkielako Administraziotik, hala nola lerro bakarreko ikastola txikientzako planifikazio ereduak, haien iraupena arriskuan jartzen baitute.\nJokin Bildarraitz Hezkuntza sailburuak ez bide du oso gustuko izan Tellituren parte hartzea, agurtu ostean horrelako kritikak egiteko ez dela momentu egokia esan baitu, gaurkoa jai eguna dela gogorarazita. Hezkuntza akordioaz jardun du Bildarratzek, hizkuntza indartzea lehenesten duena, eta denen lana beharrezkoa dela esan du, ikastolen bultzada aitortuta, baina Administrazioaren paperaren ezinbestekotasuna ere aipatuta. Gorka Urtaran Gasteizko alkatea ere izan da ekitaldian, eta denek denenaren alde egin beharra azpimarratu du.\nAurkezpen ekitaldiaren amaieran, zenbait lagun eta talde omendu dituzte: Zortzi ikastoletako ordezkari bana; Anjel Olalde, 2004tik 2020ra bitatean Araba Euskaraz jaiaren antolakuntzako koordinatzaile izan dena, eta “Alea” Arabako aldizkaria. Era berean, Maddi Agirre bertsolari arabarra gogoratu dute, Euskal Herriko eskolarteko txapelketako txapeldunordea, hain zuzen.\nIbilbideari ekin baino lehen, Argantzun ikastolako zortzi ikaslek dantza bat egin dute “Zortzi alaba dantzari” abestiaren doinuan.


Hiru3 Jaia, ekainaren 18an, Mungian\nAldaketak Hiru3 jaiko egitarauan!!!\nEguraldiaren iragarpena dela eta aldaketak egin behar izan ditugu Mungian ospatuko den ekitaldian. Olalde Aretoan elkartuko gara 11:30etatik aurrera.\nHIRU3 jaia, ekainaren 18an, Olalde aretoan, Mungian!\nBizkaibus - HIRU3 Jaia\nEguraldiaren iragarpena dela eta ekainaren 18an Mungian ospatuko den ekitaldian aldaketak egin behar izan dira.\n11:30etik aurrera Mungiako Olalde Aretoan elkartuko gara guztiok.\nBertan Gorritxo egongo da eta berarekin argazkiak ateratzeko aukera izango dugu, argazki horiek webgune honetan ikusiko dira ekainaren 20tik aurrera. Gainera, opariak banatuko dira Olalde Aretora hurbiltzen diren guztientzat eta Gorritxoren kamisetak erosteko aukera egongo da.\nHiru3 komunitateak ere toki berezia izango du, bazkide egiteko aukera eskainiko baitie oraindik ez direnei.\n12:30ean hasita eta ordubetez, 2ttor, 4ra eta Xbel protagonista dituen ekitaldiaz gozatzeko aukera paregabea izango dute Olalde Aretora hurbiltzen direnak. Ikuskizunean, "3txulo" saioaren kanta abestu eta dantzatuko dute gure pertsonaia maitagarriek, eta "3txulo dantza" ekimeneko irabazleak aldamenean izango dituzte, oholtza gainean.\nIkuskizun honetaz gozatzeko, aforoa mugatua denez, lekua gordeta izateko, gonbidapenak lortzea beharrezkoa izan da. Web orrian eman dizuegu sarrerak lortzeko aukera, eta arrakasta handia izan du ekimenak. Izan ere, sarrerak agortu egin dira. Eskatu duzuenok sarrerak lehiatilan izango dituzue zuen izenean. Gainera, ikuskizuna grabatu egingo da, telebistan emateko.\nHonako hauek izan ditu lagun EiTBk Hiru3 Jaia prestatzeko: Caixabank, Bizkaiko Foru Aldundia, Euskaltel eta Eroski. Halaber, HIRU3 jaiaren harira, Bilbao-Mungia eta Mungia-Bilbao autobus zerbitzua indartu egingo du Bizkaibusek (atxikitako dokumentuan ikusi egun horretarako ordutegi bereziak).